ועדת החינוך, התרבות והספורט, כנסת 19, פרוטוקול מספר 172, 2014-02-26 09:30

עמרם מצנע: בוקר טוב.

עמרם מצנע: אנחנו פותחים את הישיבה, להזכיר שאנחנו עוסקים בהצעת חוק להסדר ההימורים בספורט, תיקון מספר , איזה מספר?

<מירב ישראלי: אנחנו נבדוק את זה.

עמרם מצנע: תשע"ד, 2013, זה צריך להיות 2014?

<מירב ישראלי: נכון, התחלנו ב-2013.

עמרם מצנע: ואנחנו מגיעים, כפי שאמרתי גם בפעם הקודמת, לישורת האחרונה והכוונה שלי היום לאשר את החוק והכנתו לקריאה שנייה ושלישית.

עמרם מצנע: אנחנו הגענו אחרי סדרת דיונים די ארוכה להבנות ואני חושב שמטרת החוק היא מאוזנת, שתקדם את הספורט בישראל, זאת מטרתם של כל העוסקים בכך.

עמרם מצנע: סדר הדיון, היועצת המשפטית של הוועדה, עורכת דין מירב ישראלי, תקריא סעיף סעיף ואנחנו נשמע הערות ממי שירצה, קונקרטיות לגבי הסעיף, ונצביע עליו ונעבור הלאה עד שנסיים את כל הסעיפים.

עמרם מצנע: מירב, בבקשה.

<מירב ישראלי: (מקריאה): "תיקון סעיף 9.

<מירב ישראלי: 1.

<מירב ישראלי: בחוק להסדר ההימורים בספורט, התשכ"ז-1967 (להלן – החוק העיקרי) בסעיף 9 – "(1) בסעיף קטן (ב1) – "(א) בפסקה (3) הסיפא החל במילים "ואולם רשאי" – תימחק, ובמקומה יבוא "הזכות לסכומים כאמור לא ניתנת להמחאה או לשעבוד, ואולם משהועברו הסכומים לרשות הגוף, יהיה רשאי לשעבד את הכספים האמורים או את חלקם לשם הבטחת תשלום עבור שירותים שקיבל מספק עמו הוא מתקשר, ובלבד שייחתם הסכם בכתב באשר לשירותים האמורים"; "(ב) בפסקה (4), הסיפא החל במילים "ואולם רשאי" – תימחק ובמקומה יבוא "הזכות לסכומים כאמור לא ניתנת להמחאה או לשעבוד, ואולם משהועברו הסכומים לרשות הגוף יהיה רשאי לשעבד את הכספים האמורים או את חלקם לשם הבטחת תשלום עבור שירותים שקיבל מספק עמו הוא מתקשר, ובלבד שייחתם הסכם בכתב באשר לשירותים האמורים";

עמרם מצנע: מי רוצה להעיר, להוסיף?

עמרם מצנע: בבקשה, חברת הכנסת גילה גמליאל.

גילה גמליאל: אני רוצה לברך אותך, יושב ראש הוועדה, על עבודה מאומצת שפעלת - - -

עמרם מצנע: בואי נשאיר את הברכות לסוף.

גילה גמליאל: בהחלט, כי הצלחת ליצור פה קונצנזוס, אשריך.

גילה גמליאל: זו ההערה היחידה.

עמרם מצנע: תודה רבה.

עמרם מצנע: עוד הערות, חבריי חברי הכנסת, מי בעד?

עמרם מצנע: מי נגד?

עמרם מצנע: מי נמנע?

עמרם מצנע: אין.

עמרם מצנע: שני הסעיפים האלה אושרו.

עמרם מצנע: הצבעה בעד 1(1) (א) ו-(ב) - רוב הסעיפים נתקבלו.

<מירב ישראלי: (מקריאה): "(ג) אחרי פסקה (4) יבוא: "(4א) שר התרבות והספורט יקבע את סוגי השירותים אשר מרכז ספורט נתמך רשאי לספק לגופים הנתמכים מתוך הכספים הניתנים להם לפי סעיפים (ב1) (3) ו-(4)";"

עמרם מצנע: הערות?

עמרם מצנע: שאלות?

<נאור גלילי: אנחנו חושבים שהנושא הזה של השירותים שמרכז הספורט ייתן או לא ייתן הוא נושא שהוא בכלל חדש, נושא שלא עלה בכלל בהצעת החוק הראשונית שהגישה השרה.

<נאור גלילי: אנחנו יודעים כולם, וכולם פה מברכים, כולל השרה וכולל כבוד יושב ראש הוועדה, כולם יודעים ומברכים על העשייה ועל פועלם של מרכזי הספורט ואני חושב שאפשר להוריד את הסעיף הזה, כי כולם יודעים מה אנחנו עושים, מה אנחנו מקיימים ומה אנחנו לא מקיימים ואנחנו לא צריכים עכשיו להגיע עוד פעם לוועדות שיגידו לנו אל תעשה ולא תעשה, כי זה משהו אחר לגמרי, זה מוגדר כבר בחוק אחר של ה-4%.

גילה גמליאל: אני מסכימה.

יוני שטבון: אני חושב שמה שאדוני היושב ראש והשרה הובילו, באמת הניסיון להביא לפשרה הוא מבורך, הסעיף הזה עלול לייצר שוב פעם חיכוכים מיותרים.

יוני שטבון: כי שוב פעם להיכנס למערכות שיהיה עוד פעם התנגשות של מרכזים, אני אומר שהמהלך נעשה, המודל שהשרה הובילה, שהכסף עובר לקבוצות, שזה הדגל המרכזי, זה עבר עם אותה פשרה ועם אותם הליכים.

יוני שטבון: הסעיף הזה, לתפיסתי, עלול להיות בעייתי, הוא ייצר שוב פעם חיכוכים מיותרים, מתוך הנחת יסוד שהמרכזים כן עושים פעולה נכונה.

יוני שטבון: הדגל הוא הכסף, זה דבר שהוא לדעתי משני.

יוני שטבון: אני מציע כן לשקול להוריד את הסעיף הזה.

נחמן שי: זה חדש?

נחמן שי: זה לא היה קודם?

<קריאה: זה לא היה בהצעה המקורית.

עמרם מצנע: זה לא היה בהצעה המקורית, אבל דובר על זה בכל הפגישות שעשינו כאן.

עמרם מצנע: אני מבין את ה - - -

<קריאה: פה לא דובר אף פעם.

עמרם מצנע: תסלח לי, מדברים בזכות דיבר.

עמרם מצנע: הבעיה הוצגה, היא ברורה לחלוטין.

עמרם מצנע: לדעתי לא נכון להישאר במצב שבו אותם 4% שהם לא מעט כסף נשארים ללא שום הגדרה מה עושים איתם.

עמרם מצנע: החוק, מה שהוא קובע, ובהמשך יש על זה כמובן עוד התייחסות, שתתוקנה תקנות שתובאנה לאישור הוועדה, בהמשך אתה תראה.

עמרם מצנע: התקנות האלה תהיינה תקנות שבהן ייכתב בצורה ברורה ומפורטת כל אותם שירותים שהם רשאים לתת מתוך הסכומים האלה, ויוכנס פנימה דבר נוסף, שהוא חלק בלתי נפרד מהסיכומים שהגענו לאחרונה, היכולת להשתמש גם בכספי 4% כרשת ביטחון לחובות הקבוצות כלפי המרכזים.

עמרם מצנע: על כן חשוב שזה - - -

<נאור גלילי: מה פתאום?

עמרם מצנע: תנו לי רק להסביר.

עמרם מצנע: החשש של המרכזים, שאחרי שעברנו את הריטואל הזה של המפגשים - - - אנחנו דווקא נהנינו.

<נאור גלילי: אני יכול להגיד לכם שאני לא ישנתי הרבה לילות בגלל ההצעה הזו.

עמרם מצנע: אנחנו נהנינו מהמפגשים וישנו לא רע, אני לפחות ישן לא רע, ואני חושב שזה חשוב והוועדה בראשותי תהיה קשובה לכך שהרשימה תהיה רשימה כוללת ולא רשימה מצומצמת.

עמרם מצנע: זו הבטחה שלי וזה רשום בפרוטוקול, ודרך אגב, גם אין ניגוד אינטרסים עם המשרד.

<נאור גלילי: אולי נכניס את הוועדה מתוך הסעיף באיזה שהוא אופן.

<מירב ישראלי: זה מופיע בהמשך.

לימור לבנת: אני רוצה להעיר בהמשך לדברים של יושב הראש, ברשותך, יושב ראש הוועדה.

לימור לבנת: הסעיף הזה הוא סעיף מאוד מאוד חשוב.

לימור לבנת: עד עכשיו יש כמה חברי כנסת שאולי לא לגמרי - - - חבר הכנסת שי, אני משיבה לך.

לימור לבנת: עד עכשיו למעשה אותם 4%, החלוקה שלהם והשימושים שלהם, שהם מאוד חשובים, כי הם באמת ניתנים בחלקם לצרכי ספורט במקומות עבודה וספורט עממי ולקבוצות בליגות הנמוכות, אבל הם לא שקופים והם לא ברורים והם לא קבועים ואין אמות מידה ברורות וקבועות, ואתם יודעים שדברים שהיו בעבר נכונים, בהרבה מאוד עניינים, אגב, דברים שאפשר היה לעשות אותם בעבר, כבר היום זה לא ניתן.

לימור לבנת: היום אנחנו רוצים שהכול יהיה קבוע על פי אמות מידה, שהכול יהיה שקוף.

לימור לבנת: כאן זה לא קיים, אותם 4% הם 4% מעורפלים - - -

גילה גמליאל: אבל לא חייבים להגיש את זה בחוק.

גילה גמליאל: את יכולה להגיש לכאן תקנות - - -

לימור לבנת: לא, סליחה, אם אפשר, אני רק רוצה לסיים את דבריי.

לימור לבנת: לכן אנחנו קובעים כאן בחוק שהחוק, במקרה זה השרה תכין תקנות.

לימור לבנת: נדמה לי שאתה ביקשת גם שזה יהיה בתוך שלושה חודשים, אם אני לא טועה, חבר הכנסת מצנע - - -

עמרם מצנע: כן, נגיע לזה.

לימור לבנת: נגיע לזה תיכף, אנחנו מקדימים להסביר את מה שתיכף יהיה כאן בתוך החוק.

לימור לבנת: השרה תכין תקנות בתוך שלושה חודשים, באישור ועדת החינוך, התרבות והספורט של הכנסת.

לימור לבנת: על כן כל זה יגיע חזרה לוועדה וכל אותם פרטים, הרי אני לא עושה כאן מה שאני רוצה ואני לא עושה מה שבא לי, כאן יהיה דיון ונציגי המרכזים גם הם יהיו כאן בדיון וכפי שראיתם, אז יושב ראש הוועדה, חבר הכנסת מצנע, מאפשר כאן שיח מאוד רחב ודיון מאוד מעמיק ולא ראיתי שהיה כאן מישהו שרצה לדבר ויושב ראש הוועדה לא נתן לו לדבר.

לימור לבנת: אז אתם תבואו כמובן עם ההערות שלכם וההערות שלכם, אני מניחה, יישמעו, ואני גם לא מתכוונת לעשות כאן איזה שהוא מחטף.

לימור לבנת: אנחנו גם נדבר עם נציגי המרכזים, אנחנו נשמע את הדברים, נכין כאן הצעה, היא תובא לכאן וכאן יוכרע בסופו של דבר, או יוכרעו אותם נושאים שייכללו באותם 4%.

לימור לבנת: כפי שדיברנו כבר קודם.

לימור לבנת: לכן אני לא מבינה את ה - - -

גילה גמליאל: כמה דברים.

גילה גמליאל: דבר ראשון, זה נושא חדש שלא היה במהותו בחוק המרכזי.

גילה גמליאל: עלו כאן במהלך הישיבה הרבה תחושות מאוד קשות בדבר הרצון לפגוע במרכזים.

גילה גמליאל: אני חושבת שאם השרה רוצה להעלות תקנות, היא יכולה להעלות תקנות גם בלי שאנחנו נבקש ממנה בחוק, ועל כן שתגבש - - -

עמרם מצנע: לא, אבל אז הוועדה לא מאשרת אותם.

עמרם מצנע: ההיפך, יש פה ביטחון בכך - - -

גילה גמליאל: לא, הוועדה יכולה, ברגע שהשרה מגישה תקנות, בהחלט להתייחס לתקנות.

עמרם מצנע: אבל אם אתה לא מחייב בחוק שהתקנות יובאו לוועדה לאישור, היא יכולה לתקן בלי להביא לוועדה.

נחמן שי: אבל את הוספת, השרה, את המשפט הזה, נכון?

נחמן שי: באישור ועדת החינוך.

עמרם מצנע: יש את זה, תיכף תראה.

עמרם מצנע: זה בהמשך.

עמרם מצנע: תסתכל בסעיף 3(ג) בדף השני.

עמרם מצנע: בסוף בסוף.

יוני שטבון: ב-17(2) רשום 'יותקנו באישור ועדת החינוך'.

יוני שטבון: מדובר על זה?

<קריאה: זה מפורט בסעיף 3(ג).

גילה גמליאל: למה זה מפוצל?

<מירב ישראלי: כי זה בסעיף התקנות.

נחמן שי: תוסיף את זה פה.

עמרם מצנע: לא צריך, שי.

עמרם מצנע: חברים, אי אפשר ככה לנהל דיון.

עמרם מצנע: אני אתן לכל אחד לדבר, אבל אפשר לדבר רק כשאחד מדבר.

גילה גמליאל: אז אני רוצה הסבר לגבי הנושא הזה, האם יש רצון לשרה באותן תקנות להסביר שגופים נתמכים, מדובר על גופים מעבר למרכזים?

עמרם מצנע: כל גוף יכול להיות מרכז.

גילה גמליאל: לא, זה מה שאני רוצה להבין.

עמרם מצנע: השאלה לא הובנה.

גילה גמליאל: אז אני אשאל.

גילה גמליאל: יש פה עניין חדש, אני חושבת שצריך לדון בו בנפרד.

עמרם מצנע: הוא לא חדש.

גילה גמליאל: אני אסביר מה הוא, כבוד היושב ראש.

גילה גמליאל: היום על פי חוק הספורט היחידים שרשאים לקבל את אותם 4% אלה מרכזי הספורט.

גילה גמליאל: וזה בעצם מדוע זה לדעתי דבר חדש, אנחנו נותנים כאן את האפשרות שהשרה תתקן תקנות בדבר אותם 4% שהם עוברים מעבר לשיח של המרכזים.

גילה גמליאל: לדעתי אנחנו לא דיברנו - - - זה כן, נכון אני צודקת?

עמרם מצנע: לא, את לא צודקת, אבל תגמרי לפחות.

גילה גמליאל: אז מה?

גילה גמליאל: אז תסבירו לי.

גילה גמליאל: הסעיף שאומר 'שרת התרבות והספורט תקבע את סוגי השירותים אשר מרכז ספורט נתמך רשאי לספק לגופים הנתמכים מתוך הכספים הניתנים', האם מדובר רק לפי החוק היום הקיים בספורט שמדבר על מרכזים?

עמרם מצנע: התשובה היא כן.

גילה גמליאל: אם כן, בוא נכתוב את זה, מבחינתי אני מאשרת.

לימור לבנת: זה כתוב.

גילה גמליאל: אם זה כתוב, אל"ף, אני לא רואה שזה כתוב - - -

<מירב ישראלי: זה בהמשך.

גילה גמליאל: רגע, מה זה ההמשך הזה?

גילה גמליאל: ההמשך הזה לא מספיק יוצר את הבהירות.

<מירב ישראלי: זה פשוט, הכנסנו את התיקונים לתוך הנוסח הקיים של הסעיף, לתוך סעיף קיים בחוק הסדר ההימורים בספורט.

גילה גמליאל: אם זה קיים על פי החוק הקיים של הספורט אני בעד.

עמרם מצנע: התשובה היא כן.

גילה גמליאל: רק תראה לנו איפה זה כתוב.

עמרם מצנע: היועצת המשפטית תסביר.

עמרם מצנע: בבקשה.

<מירב ישראלי: אני רוצה להסביר.

<מירב ישראלי: קודם כל רציתי להבהיר שהסעיף הזה שהקראתי עכשיו לא מדבר על 4%, אלא הוא מדבר על הכספים שהקבוצות מקבלות.

<מירב ישראלי: בהמשך יש לנו גם אותה הוראה בדיוק לגבי 4%.

גילה גמליאל: איפה זה קיים?

<מירב ישראלי: בהמשך.

גילה גמליאל: איפה?

גילה גמליאל: תראי לנו איפה, שנירגע מהסעיף הזה.

<מירב ישראלי: אני אומר לכם.

<מירב ישראלי: אולי נקריא את (ד) ואז כבר נדון.

<מירב ישראלי: הכול קשור, כאן זו ההגדרה של מרכז ספורט נתמך וזה עונה גם על השאלה הקודמת.

עמרם מצנע: בבקשה.

<מירב ישראלי: (מקריאה): "(ד) בפסקה (5) אחרי "ולקידומו" - - - תיכף אני אקריא את פסקה (5) כדי שתבינו שהמצב המשפטי נשאר אותו דבר.

<מירב ישראלי: "בפסקה (5) אחרי "ולקידומו" יבוא – "(בסעיף זה מרכז ספורט נתמך);" שזה הופך להגדרה שתיכף אני אקריא את החוק הקיים.

<מירב ישראלי: "שר התרבות והספורט יקבע את תחומי הפעילות שבהם רשאי מרכז ספורט נתמך כאמור להשתמש בכספי התמיכה לפי פסקה זו", שזה 4%, "לרבות לצורך מתן שירותים לאגודות ספורט ומועדוני ספורט והבטחת תשלום התמורה בגינם" - - -

עמרם מצנע: זה משפט שהוסף בעקבות הדיון האחרון.

שמעון אוחיון: 'התמורה בגינם'.

<מירב ישראלי: נכון.

<מירב ישראלי: (מקריאה): "ואחרי המילים "לאותם ארגונים" יבוא "ואולם מועדון או אגודת ספורט אשר יעבור למרכז ספורט נתמך אחר, יודיע על כך למועצה והמועצה תחשב את אופן חלוקת 4% בהתאם לכך החל ממועד קבלת ההודעה", ובמקום המילים "מסונפים לאותם" יבוא "המקבלים שירותים מאותם".

גילה גמליאל: עכשיו אני רוצה הסבר לסעיף, כי הוא לא מספיק ברור.

עמרם מצנע: תסבירי את הסעיף הזה.

<מירב ישראלי: אני רוצה להקריא את פסקה (5) המקורית, רק כדי שתבינו את ההקשר.

<מירב ישראלי: פסקה (5) אומרת שמיתרת ההכנסות של המועצה להסדר הימורים של הטוטו שמיועדות לחלוקה 4% מאותו סכום של יתרת ההכנסות לחלוקה 'כתמיכה לארגוני ספורט, שלפחות 50% מהיקף פעילותם מיועד לתמיכה בספורט העממי חובבני ולקידומו', זה החוק הקיים, אנחנו הוספנו את המילים '(בסעיף זה מרכז ספורט נתמך), פשוט הגדרנו.

<נאור גלילי: מה זה מרכז ספורט נתמך?

<נאור גלילי: אין חיה כזאת.

<מירב ישראלי: זו הגדרה.

<מירב ישראלי: אפשר לקרוא לזה - - -

גילה גמליאל: מה זה אומר?

גילה גמליאל: אז תגדירי מה זה אומר.

<מירב ישראלי: זו הגדרה.

<מירב ישראלי: שנייה, תנו לי להסביר.

עמרם מצנע: חברים, אנחנו עכשיו מדקדקים בנושאים משפטיים.

<מירב ישראלי: זו פרקטיקה פורמליסטית בחקיקה, שאנחנו לוקחים תיבה ואומרים 'בהמשך החוק', או כאן בסעיף זה בתחילת החוק ובהמשכו כך יוגדר הדבר הזה.

גילה גמליאל: מה זה הדבר הזה בהגדרה?

<מירב ישראלי: מה שהגדרתי.

גילה גמליאל: מה זה אומר?

גילה גמליאל: תרגמי.

<מירב ישראלי: מה שהיה, כל מי ש-50% מה - - - מה שהיום קיים בחוק, מי ש-50% - - -

גילה גמליאל: מה שזה אומר זה פסקה (5) בעצם?

<מירב ישראלי: נכון, בדיוק.

עמרם מצנע: גילה, מה שזה אומר, שאותה הגדרה שהייתה עד היום למרכז - - -

<מירב ישראלי: פשוט נתנו לה שם.

<נאור גלילי: אבל אין הגדרה למרכז.

עמרם מצנע: רגע, אני אתן לכם לדבר.

<מירב ישראלי: זה לא למרכז.

<מירב ישראלי: שוב, זו לא הגדרה למרכז.

<מירב ישראלי: זו הגדרה למי שזכאי לקבל את ה-4%.

<נאור גלילי: זאת אומרת כל אחד יכול לקבל.

<נאור גלילי: רשות מקומית יכולה לקבל.

<מירב ישראלי: לא, מי שהיום.

עמרם מצנע: אתה לא מקשיב.

<מירב ישראלי: אני אומרת, מי שהיום זכאי נתתי לו שם, אתה רוצה לקרוא לו יוסף?

<מירב ישראלי: תקרא לו יוסף.

<מירב ישראלי: זה לא משנה.

<מירב ישראלי: מי שהיום זכאי ל-4% האלה, פשוט כדי להקל על מלאכת החקיקה ולא להגיד עוד פעם מי ש-50% ניתן לספורט עממי חובבני, שזה מי שזכאי ל-4% היום, אני נותנת לו שם.

עמרם מצנע: בחוקר המקורי, אני אענה לך, כתוב מי זכאי לאותם 4%.

עמרם מצנע: בחוק המקורי.

עמרם מצנע: זה לא משתנה, זה אותו דבר פה.

<מירב ישראלי: נכון, נתתי לו שם פשוט.

עמרם מצנע: משרד המשפטים.

יעקב פרי: יצוין שמדובר בפסקה (5) על ארגוני ספורט.

יעקב פרי: ארגון ספורט, הגדרתו באה מחוק הספורט.

<מירב ישראלי: נכון, מי שהיום מקבל.

עמרם מצנע: בבקשה, תגיד עוד פעם מה שרצית להגיד.

יעקב פרי: מדובר על ארגוני ספורט שחוק הספורט מדבר על תאגידים שלא למטרות רווח המאגדים בתוכם אגודות ספורט העוסקות בענפי ספורט שונים.

יעקב פרי: במציאות אלה מרכזי הספורט.

יעקב פרי: עכשיו, רק על מנת לפשט את הניסוח קראו להם מרכז ספורט, זה הכול.

<מירב ישראלי: אין פה שום שינוי.

גילה גמליאל: מצוין.

יעקב פרי: בוודאי לא יהיה רשות מקומית.

<איל יפה: אני רוצה להצטרף למה שאמר נציג משרד המשפטים.

<איל יפה: אין הגדרה של מרכז ספורט בחוק היום.

<איל יפה: פה מנסים גם להכניס מרכז ספורט ואומרים מרכז ספורט נתמך, מה זה מרכז ספורט נתמך?

<איל יפה: מרכז ספורט נתמך.

<איל יפה: זה פחות או יותר מה שכתוב פה, זה לא הסבר וזו לא הגדרה.

<איל יפה: מרכז ספורט כהגדרתו בחוק הספורט - - -

גילה גמליאל: רגע, אולי אפשר להגדיר אחרת, מה הבעיה?

<איל יפה: נכון.

<איל יפה: אני רוצה שלא יהיה - - - יש פה חשדנות אז אנחנו רוצים ליישר קו.

<איל יפה: ארגון ספורט זה המרכז ספורט שאנחנו מדברים עליו, כהגדרתו בחוק כפי שחברי אמר.

<איל יפה: לכן כל ההגדרה פה של מרכז ספורט נתמך, היא לא בהתאם לחוק הספורט, היא לא קושרת לחוק הספורט - - -

גילה גמליאל: אין בעיה לפי היועצת המשפטית לקרוא לזה ארגון ספורט.

<מירב ישראלי: אפשר להגדיר את זה אחרת.

<מירב ישראלי: זו הייתה ההצעה של משרד הספורט.

<מירב ישראלי: זה טכני.

עמרם מצנע: רגע, מירב, אפשר לקרוא לזה במקום - - -

גילה גמליאל: אפשר לקרוא לזה ארגון ספורט.

<מירב ישראלי: אי אפשר לקרוא לזה רק ארגון ספורט - - -

עמרם מצנע: אני מבקש, זה מספיק עדין ומספיק רגיש כדי שאנחנו נשמע את מי שרוצה להשמיע ונסכם את הדברים.

עמרם מצנע: מירב, האם נכון לתקן את זה למונח אחר?

עמרם מצנע: אם כן, מה הוא?

<מירב ישראלי: אז ככה, כעיקרון אי אפשר לתקן את זה רק לארגון ספורט, מכיוון שלארגון ספורט יש הגדרה בחוק הספורט והוא כללי, אנחנו רוצים הגדרה לארגון ספורט שזכאי ל-4%.

<מירב ישראלי: אז צריך להגיד ארגון ספורט משהו.

יוני שטבון: יש ארגוני ספורט שלא זכאים ל-4%.

עמרם מצנע: בוודאי.

יוני שטבון: אז הם לא נתמכים.

גילה גמליאל: אז תקרא לזה ארגון ספורט נתמך.

שמעון אוחיון: ומה אכפת לך אם יהיה כתוב ארגון ספורט נתמך?

שמעון אוחיון: או מרכז ספורט נתמך?

<נאור גלילי: מרכז ספורט נתמך מחייב תיקון החקיקה, כשארגון ספורט זה הביטוי הנכון.

גילה גמליאל: אז ארגון ספורט נתמך.

גילה גמליאל: יש בעיה?

<מירב ישראלי: בסדר.

גילה גמליאל: אין בעיה, אז פתרנו את הבעיה.

עמרם מצנע: ארגון ספורט נתמך, זה בסדר?

<קריאה: כן.

עמרם מצנע: אוקיי, הערה טובה.

<נאור גלילי: זה לרעתכם, כי המילה מרכז נמצאת בחוק עכשיו ו - - -

עיסאווי פריג': תן להם תחושת ניצחון, נו.

גילה גמליאל: הם לא מוגדרים מרכזים, הם ארגונים.

עמרם מצנע: חברים, אתם סתם צועקים.

עיסאווי פריג': תן להם תחושה.

<אמיר רוזנברג: אנחנו מוגדרים ארגון ספורט וככה זה צריך להישאר.

<מירב ישראלי: אני רוצה להרגיע את כולם שמדובר - - -

עמרם מצנע: רוצים ארגון?

עמרם מצנע: יהיה ארגון.

עמרם מצנע: אתם מוכנים להירגע?

<אמיר רוזנברג: שתי הערות קטנות לגבי הדבר הזה.

עמרם מצנע: אבל אני רוצה בעניין הזה המסוים, של הארגון או המרכז.

<אמיר רוזנברג: המסוים של הארגון, או הסעיף עצמו?

עמרם מצנע: לא, חכה, אני רוצה קודם לסגור את הפרשיה הזו.

<אמיר רוזנברג: אז זה צודק, ארגון.

לימור לבנת: לעניין הזה.

לימור לבנת: אם לא יגידו לי היועצים המשפטיים אחרת, של משרד המשפטים ושלנו, אני חושבת שאפשר לחזור להגדרה המקורית, מבחינתנו לפחות, כפי שהיא מופיעה בחוק ולקרוא לזה ארגון ספורט ולא מרכז ספורט נתמך, או איך שזה מופיע בהגדרה המקורית.

לימור לבנת: אני לא רואה שום בעיה עם זה, אלא אם יגידו לי היועצים המשפטיים אחרת.

יעקב פרי: ארגון או מרכז זה היינו הך, כל עוד העניין של התמיכה - - -

לימור לבנת: לכן, פרידברג, אתה אומר שאפשר?

עמרם מצנע: כן, שאפשר.

לימור לבנת: אז בואו נחזור לזה וגמרנו.

עמרם מצנע: לפני שאנחנו מסכמים, אני חושב, למרכזים, נאור, לכם עדיף שיגידו מרכז - - -

<קריאה: רצו לומר מרכזים, לשון הדיבור שלנו, אנחנו קוראים להם מרכזים.

עמרם מצנע: שנייה, תנו לי לשמוע רגע.

<נאור גלילי: אז שיציינו את השמות.

עיסאווי פריג': לא, מה זה?

עיסאווי פריג': מונופול נצחי?

לימור לבנת: נכתוב מנכ"ל מכבי נאור גלילי.

עיסאווי פריג': מחר יקום מחר חדש, מה?

עיסאווי פריג': זה מונופול נצחי.

<קריאה: מי שיעמוד בתקן להקים מרכז, יתווסף לזה.

עיסאווי פריג': - - - אתה תרשום השמות?

<קריאה: למה אתה צועק?

עמרם מצנע: עיסאווי, אני מבקש לא להפריע.

<מיכאל ויסמן: מר מצנע, אני רוצה להסביר משהו.

עמרם מצנע: אני לא נותן לך זכות דיבור.

עמרם מצנע: חברים, הוויכוח עכשיו הוא טרמינולוגי.

עמרם מצנע: אפשר, מבחינת המשפטנים, לומר כארגון ספורט נתמך ואפשר לומר מרכז ספורט נתמך.

עמרם מצנע: חבריי מהמרכזים, מה אתם מעדיפים?

<איל יפה: ארגוני ספורט זה ההגדרה בחוק, אין לנו בעיה.

עמרם מצנע: ארגון ספורט נתמך, זה המונח.

<קריאה: בלי המילה 'אחר'.

<קריאה: כתוב 'מרכז ספורט נתמך אחר', אז לא צריך, 'ארגון ספורט נתמך'.

<איל יפה: ארגון ספורט, אין אחר, מי שיהיה ארגון ספורט יהיה ארגון ספורט.

לימור לבנת: תהיה הגדרה בחוק.

<איל יפה: נכון, אז לא צריך אחר.

<איל יפה: אין ארגון ספורט וארגון ספורט אחר.

לימור לבנת: כפי שהיא מופיעה בהגדרות.

<איל יפה: נכון.

<איל יפה: ארגון ספורט זה ארגון ספורט, אין פרשנות לארגון ספורט.

<קריאה: במקום 'מרכז ספורט נתמך אחר', יהיה כתוב 'ארגון ספורט נתמך'.

<מירב ישראלי: זה משהו אחר, זה לא ההגדרה.

עמרם מצנע: היא צודקת.

עמרם מצנע: המילה 'אחר' מופיעה בהקשר אחר.

עמרם מצנע: תסתכל ב-(ד) ואחרי המילים 'ואותם ארגונים' יבוא 'ואולם מועדון או אגודת ספורט אשר יעברו למרכז ספורט נתמך אחר', כלומר הייתי עכשיו בהפועל ואני עובר למכבי.

<איל יפה: יש מרכזי ספורט, כולם מבינים מה זה וההגדרה בחוק זה ארגון ספורט, אנחנו מדברים על אותו דבר.

<איל יפה: אם אני רוצה לעבור מארגון לארגון אני רשאי, עשו את זה בעבר, יעשו את זה בעתיד, אז אין ביטוי 'אחר', מארגון ספורט לארגון ספורט.

עמרם מצנע: לארגון ספורט אחר.

עמרם מצנע: אני נמצא עכשיו בהפועל ואני עובר לאחר.

עמרם מצנע: זה בסדר גמור.

עמרם מצנע: כן, בבקשה.

<מיכאל ויסמן: ראשית, יש פה חבר'ה צעירים, אולי מבוגרים ממני קצת בגיל, אבל ארגון ספורט הוגדר על ידי ועדת ידלין לפני 25 שנים ושם ידוע מה זה ארגון ספורט.

<מיכאל ויסמן: זה ארגון שמקיים פעילות בשמונה ענפים ב-50 יישובים לפחות.

עמרם מצנע: מאה אחוז, תודה.

<איל יפה: רק הערה, אני חוזר ל-(4א), כבודו הוסיף את זה ששרת הספורט תקבע את סוגי השירותים באישור הוועדה.

<איל יפה: עוד לא אישרנו את זה, אנחנו דנים על כל המכלול, שזה יהיה בהידברות עם ארגוני הספורט.

לימור לבנת: אין בחוק דבר כזה.

עמרם מצנע: לא, מה זה בהידברות?

<קריאה: יש לנו הסתייגות לסעיף.

<איל יפה: זה יכול לרוקן את כל - - -

עמרם מצנע: חברים, איל, רגע - - -

גילה גמליאל: זה יתחיל את הדיון מחדש בוועדה.

עמרם מצנע: גילה.

עמרם מצנע: חברים.

עמרם מצנע: גם כשנכניס בהידברות, אין לזה שום משמעות חוקית.

עמרם מצנע: אני יכול לדבר איתך ולעשות מה שאני רוצה.

עמרם מצנע: אני חוזר ואומר לכם, כפי שהוועדה פעלה עד עכשיו, התקנות תובאנה לאישור הוועדה ובוועדה אנחנו נשמע ולא נהיה חותמת גומי.

<אמיר רוזנברג: שתי הערות לגבי סעיף (4א).

<אמיר רוזנברג: אחת, כתוב 'מתוך הכספים הניתנים להם' וכנראה שהכוונה הייתה בגובה הכספים.

<אמיר רוזנברג: קודם כל זה לא 4%, כי 4% נמצא בסעיף 5, אז אנחנו מדברים על (4א), לגבי (4א) מתוך הכספים הניתנים להם, זה אותם כספים שניתנים להקצבות לפי (3) ו-(4) זה אותם כספים שעוברים ישירות לאגודות, לכן לא יכול להיות.

עמרם מצנע: כן, אבל האגודות יכולות הלוא להעביר.

<אמיר רוזנברג: מאה אחוז, אבל השירות לא יכול להיות מתוך הכספים האלה, מפני שהכספים עוברים ישירות.

עיסאווי פריג': הוא צודק.

עיסאווי פריג': למה לא צודק?

גילה גמליאל: עיסאווי, הוא לא צודק.

<אמיר רוזנברג: אז אל"ף, צריך להסביר, כי זה יוצר איזה סוג של אי בהירות, זה לא מתוך - - -

עמרם מצנע: עצור רגע.

עמרם מצנע: כן, מירב?

<מירב ישראלי: יכול להיות, אני שואלת אתכם, שהוא צודק לגבי העניין.

<מירב ישראלי: אני אגיד למה הכוונה.

<מירב ישראלי: הכוונה הייתה שנתנו אפשרות למרכזים לתת שירותים מסוימים ולקבל תמורתם סכומים - - -

עמרם מצנע: מתוך הסכומים האלה.

<מירב ישראלי: נכון, זאת הייתה הכוונה.

<מירב ישראלי: השאלה באמת אם הניסוח הזה עונה על הכוונה הזאת.

עמרם מצנע: אבל זה לא מפריע.

<מירב ישראלי: ברור.

<מירב ישראלי: אני מציעה שאת הניסוח - - -

<אמיר רוזנברג: אפשר פשוט להוריד את זה, אני אגיד לכם מה, הם גם יכולים להסכים, כי רוצים להגיע לאותה מטרה.

<אמיר רוזנברג: אם שמים נקודה אחרי 'נתמכים' משיגים את אותה מטרה.

<אמיר רוזנברג: בעצם כל התוספת הזאת מתוך הכספים היא תוספת מיותרת כי ממילא יש תקנות והשרה קובעת את התקנות, אז ממש לא צריך את זה.

<אמיר רוזנברג: אני חושב ככה, בדקתי את זה, נדמה לי שאם תשימו נקודה תראו שזה לא מפריע.

עיסאווי פריג': שלא יהיו שירותים שהם מעבר לסכום.

עמרם מצנע: לא, לא.

<מירב ישראלי: למחוק את זה יוצר לך בעיה עם ה-4%.

עמרם מצנע: הבנתי את ההערה.

<אמיר רוזנברג: עוד הערה, אדוני היושב ראש, אני חושב יותר מהותית.

<אמיר רוזנברג: הסעיף הזה מגביל את היקף התקנות ואת הסמכות של השרה רק לסוגי השירותים, אני חושב שראוי ונכון לתת לה גם סוגי השירותים ואופן מתן השירותים.

<אמיר רוזנברג: יכול להיות שהשרה תרצה להתייחס לעניינים של שקיפות, לעניינים של קריטריונים, עניינים כאלה שהמדינה תחשוב שבכסף הזה ראוי לעשות.

<אמיר רוזנברג: האופן שבו זה מנוסח שהשרה - - -

עיסאווי פריג': מה אתה קורא עכשיו?

<אמיר רוזנברג: אני בדיוק בשורה הראשונה 'שר התרבות והספורט יקבע את סוגי השירותים'.

<אמיר רוזנברג: לכאורה, גברתי השרה, מגבילים את הסמכות של גברתי להגדיר רק בסוגי השירותים והדעת נותנת שבכספי מדינה יש סיכוי רב שגם לאופן מתן השירותים יינתן לך שיקול.

עמרם מצנע: תודה.

עמרם מצנע: אנחנו הקראנו גם את סעיף (ד) ואנחנו מצביעים עכשיו - - -

<נאור גלילי: רגע, יש לנו הערות לגבי המהות של זה.

<נאור גלילי: כל הזמן התעסקו עם זה, יש לנו הערות למה שכבוד השרה אמרה.

עמרם מצנע: כפי שאמרת כבר, בבקשה.

<נאור גלילי: לא אמרתי.

<נאור גלילי: אמרנו שנדבר קודם על ניסוחים.

<נאור גלילי: אז קודם כל עצם העובדה שאנחנו מתווכחים על הסעיף הזה, ברור לכולם שזה נושא שלא עלה וזה סעיף חדש.

<נאור גלילי: דבר שני, התייחסות לדברי השרה.

<נאור גלילי: למרכזי הספורט, ואני הראיתי את זה והצגתי את זה, יש אמות מידה ויש שקיפות, יש דוחות כספיים, אלה עמותות שמתנהלות ומבוקרות על ידי - - -

<אמיר רוזנברג: לא, אין אמות מידה.

<אמיר רוזנברג: אין לכם קריטריונים.

<נאור גלילי: למה אתה מקשקש?

<נאור גלילי: ואם אני אוציא לך - - - ?

עמרם מצנע: אני מבקש, נאור.

עמרם מצנע: אתה כבר העלית את הנקודה הזאת.

<נאור גלילי: לא, אני עוד לא סיימתי.

<נאור גלילי: זה שהוא אומר שאין - - -

עמרם מצנע: אבל עזוב אותו עכשיו, אתה מדבר איתנו.

<נאור גלילי: עוברים ביקורות, יש עמותות, אנחנו עמותות שמתנהלות, לא יכול להיות שעכשיו יבוא גוף או תבוא כבוד השרה ותגיד לנו תעשה ולא תעשה בדברים שאנחנו פועלים ועושים אותם כמו שצריך.

<נאור גלילי: זה נושא חדש לגמרי.

עמרם מצנע: בסדר, נאור, את זה העלית מקודם ואני הסברתי לך, הסברתי גם לחברי הכנסת ואנחנו מצביעים עכשיו על סעיף (ג) - - -

גילה גמליאל: רגע, אני לא מרגישה בנוח לגבי הצבעה עדיין.

עמרם מצנע: אבל, גילה, אני הסברתי לך ואמרת שהבנת.

גילה גמליאל: לא, הבנתי את ההיבט שזה אמור לחזור לכאן עוד שלושה חודשים לתקנות, אבל מהשיח שמתבצע כאן במקום זה כאילו השיח עדיין לא מספיק מוצה.

עמרם מצנע: השיח מוצה לחלוטין, גילה.

עמרם מצנע: תני לי - - -

גילה גמליאל: זו התחושה שקיימת כאן - - -

עמרם מצנע: אבל תני לי לענות לך רגע.

עמרם מצנע: עם כל הכבוד לאורחים, עכשיו אנחנו עוסקים בהצבעות וחברי הכנסת מצביעים.

עמרם מצנע: אני הסברתי לך קודם ואני חושב ששכנעתי אותך, שמן הדין שאותם 4%, שזה לא מעט כסף, יהיו מוגבלים לרשימה של שירותים.

עמרם מצנע: הרשימה הזאת תהיה רשימה גדולה וממצה, היא לא תהיה מצומצמת.

<נאור גלילי: יש את הרשימה - - -

עמרם מצנע: נאור, תן לי רגע לדבר.

עמרם מצנע: חברים, המדינה נותנת פה לא מעט כסף והיא צריכה לקבוע ואני אומר לכם עוד פעם, זו תהיה קביעה מרחיבה, לא מצמצמת.

עמרם מצנע: אני ראיתי מה שהעברתם לי אתמול.

עמרם מצנע: הלוא מה אומר הסעיף הזה?

עמרם מצנע: שתהיה רשימה, הרשימה הזו תובא לאישור ועדת החינוך, מה עוד צריך להיות פה?

עמרם מצנע: זה לחלוטין - - -

גילה גמליאל: לא, בעיקרון אין לי בעיה לגבי דברים, אבל הם צריכים לעבור כאן שיח כדי לשמוע אותו בצורה יותר - - -

עמרם מצנע: אני שמעתי את כל השיח, אני מבקש לעשות הצבעה על סעיף (ג) ו-(ד) - - -

עיסאווי פריג': לגבי - - -

עמרם מצנע: מי בעד?

עמרם מצנע: להרים בבקשה את היד.

עיסאווי פריג': אני שואל - - -

עמרם מצנע: עיסאווי, אנחנו מצביעים.

עיסאווי פריג': יש הסתייגויות.

עמרם מצנע: כשמצביעים לא מדברים.

עיסאווי פריג': בסדר, בסדר, אדוני היושב ראש.

עמרם מצנע: אז בבקשה להצביע עכשיו, מי בעד?

עמרם מצנע: מי נגד?

עמרם מצנע: מי נמנע?

עמרם מצנע: אוקיי.

עמרם מצנע: הלאה.

עמרם מצנע: הצבעה בעד סעיפים (ג) ו-(ד) - רוב הסעיפים נתקבלו.

עמרם מצנע: עכשיו, רצית לשאול משהו, עיסאווי?

עיסאווי פריג': לגבי ההסתייגויות שאמר עורך הדין רוזנברג, בסעיף (ג).

עמרם מצנע: אני שמעתי אותן והחלטת להצביע עליהם כמו שזה.

עיסאווי פריג': אני רוצה להגיש הסתייגות.

עמרם מצנע: אנחנו בסעיף (ג).

עיסאווי פריג': אני רוצה להגיש הסתייגות.

<מירב ישראלי: אם הוא רוצה להגיש הסתייגות, זו הצעה, אנחנו מצביעים עליה, אם היא לא מתקבלת אז - - -

עיסאווי פריג': אני רוצה להגיש את זה כהסתייגות.

עמרם מצנע: על מה?

עיסאווי פריג': הוא כותב 'שר התרבות והספורט יקבע את סוגי - - -

<קריאה: זה אושר, גמרנו.

עמרם מצנע: הסעיף עבר, הסתייגות.

עמרם מצנע: על איזה סעיף?

עיסאווי פריג': ב-(4א) ייקבע סוגי ואופן מתן השירות.

עמרם מצנע: מי בעד ההסתייגות של עיסאווי?

עמרם מצנע: להרים יד.

עמרם מצנע: תודה.

עמרם מצנע: מי נגד?

<קריאה: לא הספקתי להבין אותה כדי להצביע.

עמרם מצנע: תודה רבה, ההסתייגות לא התקבלה.

עמרם מצנע: הצבעה בעד ההסתייגות - מיעוט ההסתייגות נדחתה.

עמרם מצנע: אנחנו בסעיף (ג).

<מירב ישראלי: (מקריאה): "(ג) אחרי פסקה (6) יבוא: "(7) סכום שתקבע המועצה הלאומית לספורט לחלוקה כתמיכה בפעילויות שמטרתן מניעת אלימות וגזענות בספורט, בהתאם לאמות המידה שנקבעו לפי סעיף 17יג לחוק הספורט.

<מירב ישראלי: ";".

<קריאה: על זה יש קונצנזוס, לא הייתה אף פעם בעיה.

עמרם מצנע: מי בעד סעיף (ג)?

עמרם מצנע: תודה רבה.

עמרם מצנע: מי נגד?

עמרם מצנע: מי נמנע?

עמרם מצנע: אין כאלה.

עמרם מצנע: הצבעה בעד סעיף (ג) - רוב הסעיף נתקבל.

<מירב ישראלי: (מקריאה): "(2) בסעיף קטן (ג) אחרי "ברשומות" יבוא "ובאתר האינטרנט של המועצה".

<מירב ישראלי: " זה הפרסומים.

עמרם מצנע: אלה אותם פרסומים שעליהם דיברנו.

עמרם מצנע: בואו נצביע עליו.

עמרם מצנע: מי בעד סעיף קטן (2)?

עמרם מצנע: תודה רבה.

עמרם מצנע: אין מתנגדים, אין נמנעים.

עמרם מצנע: הצבעה בעד סעיף (2) - רוב הסעיף נתקבל.

<מירב ישראלי: (מקריאה): "(3) אחרי סעיף קטן (ג) יבוא: "(ג1) שר התרבות והספורט רשאי לקבוע כי נושאי משרה באחד הגופים האמורים בס"ק (ב1)(3) או (4) יעברו הכשרה בהתאם לתנאים שיקבע כתנאי לקבלת הכספים";"

עמרם מצנע: פה אני מבקש להחליף את המילה 'רשאי' ל'יקבע'.

עמרם מצנע: 'שר התרבות והספורט יקבע כי נושאי משרה', למה באחד הגופים ולא בכל הגופים?

<מירב ישראלי: בגופים.

<מירב ישראלי: אני גם אומרת, בעיקרון אלה אגודות ומועדוני הספורט, אנחנו נתקן את זה.

<מירב ישראלי: אני שוב אומרת, הנוסח הזה הוא לא נוסח סופי, הוא עוד עובר רק תיקונים ניסוחיים, לא מהותיים, אצל הנסחית, ואנחנו נתאים כל הניסוחים.

<מירב ישראלי: אנחנו כנראה נגיד אגודות ומועדוני ספורט, כאמור - - -

<אורי שפר: כפי שכתוב בחוק הספורט.

לימור לבנת: לא, שזה לא יחול באופן יותר רחב ממה שאנחנו מתכוונים לו.

<מירב ישראלי: מי שמקבל בעצם את הכספים לי (ב1) (3) או (4).

לימור לבנת: לא, צריך להיות שזה לא יחול על משהו שאנחנו לא מתכוונים לו בצורה רחבה יותר.

עמרם מצנע: בסדר.

עמרם מצנע: אז אני מזכיר, אנחנו מתקנים בסעיף, במקום 'שר התרבות והספורט רשאי', 'שר התרבות והספורט יקבע', כלומר יש חובת השתלמות.

גילה גמליאל: גם רשאי זה חובה בחוק.

גילה גמליאל: נכון, יועצים משפטיים?

<מירב ישראלי: לפעמים זה יכול להיות רשאי ולפעמים - - -

יוני שטבון: בכל חוק יש את הדיון הזה.

גילה גמליאל: רשאי זה תמיד חובה.

<מירב ישראלי: לא תמיד.

עמרם מצנע: אנחנו נחליף.

<איל יפה: רעיון מבורך ומוסכם, רק הייתה פה התחייבות, אם אני הבנתי נכון, של המועצה לממן - - -

עמרם מצנע: לפרוטוקול תיכף אני אקריא את הדברים.

גילה גמליאל: תממן את ההכשרה?

<איל יפה: השאלה אם זה לא - - - נניח שהשרה בעוד חודשיים תוציא תקנות, צריך תקופת מעבר משמעותית וצריך לאפשר לאנשים לעבור את הקורסים האלה.

עמרם מצנע: איל, בחוק זה לא נכון להכניס את זה, זה ייכנס בתקנות.

עמרם מצנע: אני אקריא בסוף לפרוטוקול כמה הסכמות, לא רק זו.

<איל יפה: תהיה התחייבות של המועצה לממן את זה?

לימור לבנת: בסדר, בסדר, חברים.

לימור לבנת: ארבע פעמים - - -

<איל יפה: לא, רק רציתי ליישר קו.

עמרם מצנע: איל, בסדר.

עמרם מצנע: הלאה.

<קריאה: איפה המקדמות לשלושה חודשים?

<איל יפה: את רואה למה אמרתי את זה ארבע פעמים?

עמרם מצנע: מירב, בבקשה להמשיך.

עמרם מצנע: סעיף 17.

<מירב ישראלי: תיקון סעיף 17, זה סעיף התקנות בחוק.

<מירב ישראלי: (מקריאה): "תיקון סעיף 17.

<מירב ישראלי: 2.

<מירב ישראלי: בסעיף 17, אחרי סעיף קטן (ב), יבוא: "(ג) תקנות לפי סעיף 9(ב1) ו-9(ג1)" שזה אומר התקנות בנושא של סוג השירותים שאפשר לתת גם ב-4% וגם בכספים של הארגונים וגם הנושא של ההכשרות כל זה, "יותקנו באישור ועדת החינוך, התרבות והספורט של הכנסת".

עיסאווי פריג': זה המהות.

עמרם מצנע: לא צריך להכניס פה תוך כך וכך?

עמרם מצנע: תוך 90 יום?

<מירב ישראלי: זה בהמשך.

<מירב ישראלי: יש לנו סעיף תחילת תוקף התקנות.

עמרם מצנע: טוב.

עמרם מצנע: אז הסעיף הזה הוא די פשוט ודי ברור.

עמרם מצנע: תיקון סעיף 17.

עמרם מצנע: מי בעד?

עמרם מצנע: להרים את היד, בבקשה.

עמרם מצנע: תודה רבה.

עמרם מצנע: הצבעה בעד תיקון סעיף 17 - רוב הסעיף נתקבל.

עמרם מצנע: תיקון חוק הספורט 2. בבקשה.

<מירב ישראלי: (מקריאה): "תיקון חוק הספורט 2.

<מירב ישראלי: בחוק הספורט, התשמ"ח-1988 (להלן – חוק הספורט) – "(1) בסעיף 17י – "(א) בפסקה (3) אחרי "ובמועדוני ספורט" יבוא "וכן לתמיכה בפעילויות שמטרתן מניעת אלימות וגזענות בספורט".

<מירב ישראלי: " זה משלים את התיקון שדיברנו עליו קודם.

<מירב ישראלי: "(ב) בפסקה (5) אחרי "של מתקני ספורט" יבוא "ובפעילויות שמטרתן מניעת אלימות וגזענות בספורט" ובמקום "(6)" יבוא "(6) ו-(7)".

עמרם מצנע: גם פה אין בעיה, אני מבין.

שמעון אוחיון: יש לי בקשה ואני מבקש באמת לשקול אותה למרות שהיא נראית כאילו כמעט דקדוקי עניות.

שמעון אוחיון: בכל מקום שכתוב גזענות אנחנו נכתוב 'ביטויים גזעניים'.

עמרם מצנע: לא - - -

שמעון אוחיון: רגע, אתה יודע מה?

שמעון אוחיון: לא בטוח שאני מצליח כרגע לשכנע, אבל - - -

עיסאווי פריג': תגיש הצעת חוק.

שמעון אוחיון: תן לי, בבקשה.

עיסאווי פריג': יש גם מקרים של גזענות.

שמעון אוחיון: אני לא מתכונן, אני לא מצפה שהעניין הזה ישתנה מהיום ואני אשכנע אנשים, אבל אני מאמין בדרך ארוכה שבסופו של דבר אנשים יתחילו להפנים שאנחנו לא גזעניים, לא מדובר בתורת גזע ולא בחוקי גזע ואנחנו לא אפרטהייד ולא חוקי פשיזם באיטליה ולא חוקי עבדות באמריקה.

שמעון אוחיון: ישנם ביטויים מילוליים גזעניים, אני מסכים.

שמעון אוחיון: למעשה היה צריך להגיד 'אלימות מילולית על רקע לאומי'.

שמעון אוחיון: כשאתה אומר גזען, רבותיי, תהיו קצת אחראיים, כי בחוץ לארץ עושים את ההשוואה.

עיסאווי פריג': ואתה תהיה מציאותי, כשאתה תהיה מחובר ל - - -

עמרם מצנע: אנחנו לא פותחים דיון על זה.

גילה גמליאל: אני רוצה לקבל הסבר מה בעצם הסעיף הזה רוצה?

גילה גמליאל: מה הוא אומר?

<מירב ישראלי: אני אסביר.

עיסאווי פריג': אתה מדבר משהו והוא מדבר משהו.

עיסאווי פריג': אתה בעולם אחר.

גילה גמליאל: עיסאווי, אני שואלת שאלה.

גילה גמליאל: תמיד כשרוצים למגר אלימות, זה דבר נכון, רק השאלה איך זה מתקשר כאן לחוק.

<מירב ישראלי: אני אסביר איך זה משתלב.

<מירב ישראלי: בעיקרון סעיף 17י לחוק הספורט שאותו רוצים לתקן הוא סעיף שמדבר על תפקידי המועצה הלאומית לספורט.

<מירב ישראלי: תפקיד המועצה בין השאר בפסקה (3) שאנחנו מתקנים הוא לקבוע, בהתחשב בהמלצות הוועדה הציבורית ובאישור השר, אמות מידה לתמיכה באגודות ספורט, בהתאחדויות, באיגודים ובמועדוני ספורט, והתוספת היא 'וכן לתמיכה בפעילויות שמטרתן מניעת אלימות וגזענות בספורט'.

<מירב ישראלי: זו התוספת.

עמרם מצנע: גילה, חוק הספורט הוא חוק מאוד ישן ולאחרונה אושרו כספים - - -

שמעון אוחיון: אבל את גזענית?

שמעון אוחיון: יש פה גזענות - - - ?

עיסאווי פריג': מה זה קשור?

עמרם מצנע: רבותיי, אנחנו מצביעים על תיקון חוק הספורט סעיף 2, סעיף קטן (1) (א) ו-(ב).

עמרם מצנע: מי בעד?

עמרם מצנע: להרים את היד בבקשה.

עמרם מצנע: תודה רבה.

עמרם מצנע: אין נמנעים ואין נגד.

עמרם מצנע: הצבעה בעד תיקון חוק הספורט, סעיף 2, סעיף קטן (1) (א) (ב) - רוב הסעיף נתקבל.

עמרם מצנע: אנחנו ממשיכים.

<מירב ישראלי: (מקריאה): "(2) בסעיף 17יב", שהוא הסעיף שמדבר על פעולת הוועדה הציבורית שממליצה למועצה הלאומית.

<מירב ישראלי: "אחרי סעיף קטן (א) יבוא: "(א1) הוועדה הציבורית תיתן את המלצותיה לעניין אמות המידה לתמיכה בפעילויות שמטרתן מניעת אלימות וגזענות בספורט לאחר התייעצות עם המועצה למניעת אלימות בספורט כמשמעותה בחוק איסור אלימות בספורט, התשס"ח-2008".

<מירב ישראלי: "

עמרם מצנע: מי בעד הסעיף?

עמרם מצנע: בבקשה להרים את היד.

עמרם מצנע: סעיף 17יב.

עמרם מצנע: תודה רבה.

עמרם מצנע: הצבעה בעד תיקון סעיף 17יב - רוב הסעיף נתקבל.

<מירב ישראלי: (מקריאה): "תחילה, תוקף ותקנות ראשונות.

<מירב ישראלי: 3.

<מירב ישראלי: (א) תחילתו של חוק זה ביום י' בטבת התשע"ה (1 בינואר 2015), והוא יעמוד בתוקפו שלוש שנים מיום תחילתו".

<מירב ישראלי: מדובר בהוראת שעה, כאשר סעיף קטן (ב) אומר: "(ב) שר התרבות והספורט, באישור ועדת החינוך, התרבות והספורט של הכנסת, רשאי להאריך, בצו, את תקופת תוקפו של חוק זה בתקופה אחת נוספת של שנה".

<מירב ישראלי: (ג) זה סעיף התקנות : "(ג) שר התרבות והספורט יביא לאישור ועדת החינוך, התרבות והספורט של הכנסת תקנות ראשונות לפי סעיפים 9(ב1) ו-9(ג1)", כרגע זה עד 1 ביוני 2014, כרגע זה שישה חודשים.

עיסאווי פריג': אני רוצה - - - אני כועס על ה - - -

עמרם מצנע: אנחנו קובעים תאריך, אז עד 1 ליולי.

<נאור גלילי: יש לי הערה.

<נאור גלילי: מאחר שאנחנו היינו פה לאורך כל הדרך - - -

עמרם מצנע: דרך אגב, שימו לב שעל פי בקשתנו החוק הזה קיבל מעמד של הוראת שעה, כלומר בעוד שלוש שנים אפשרות הארכה באישור הוועדה החוק הזה יצטרך לחזור חזרה ואם יצטרכו לעשות בו תיקונים, כתוצאה מלקחים כאלה ואחרים, יתבצעו בו תיקונים.

נחמן שי: בגלל שזה חוק מהפכני, אולי נבקש במהלך השנה הראשונה, או אחרי שנה, שהמשרד ידווח לוועדה על היישום של החוק.

נחמן שי: מין נקודת זמן כזאת וזה יאפשר לכולם גם ל - - -

<נאור גלילי: אני רוצה להתייחס - - -

נחמן שי: אני מבין, זה חוק מהפכני והוא חדש והוא עובר פה חבלי לידה.

עמרם מצנע: אפשר, אני חושב.

נחמן שי: שבעוד שנה המשרד יתייצב בפני הוועדה וידווח - - -

<נאור גלילי: אבל רגע, אם אפשר להתייחס.

<נאור גלילי: מאחר שמתחילת הדרך חברי הכנסת המכובדים שהיו פה בישיבות והאזינו לרחשי הלב של הקבוצות, של יושבי ראש הקבוצות, שהם למעשה הנפגעים העיקריים מהחוק והוכח פה שמעל 90% ומשהו נשענים וצריכים וזקוקים למתכונת הקיימת, יש פה חשש מאוד מאוד סביר שחלק גדול, באופן יחסי, יקרסו בגלל החוק הזה.

<נאור גלילי: לדעתי - - -

לימור לבנת: חלק גדול?

<נאור גלילי: חלק לא גדול, חלק יחסי, אמרתי, אז אמרנו 30%-40%.

<נאור גלילי: אנחנו נשתדל - - -

<אורי שפר: אמרתם 300 קבוצות, זה 10%.

<נאור גלילי: 300 קבוצות, אני אלך עם אורי שפר, יכולות לקרוס.

<נאור גלילי: אני חושב שמשך התקופה שמבקשים פה, שלוש שנים, היא ארוכה מדי, היא יכולה לעשות דברים של מצב בלתי הפיך ואני מבקש, אולי בקשה אחת מצדנו תתקבל פה, לקצר את זה לשנתיים, כדי שנוכל לבחון אם החוק הזה באמת יעיל, אם הוא משפר את הספורט או שהוא גורע ממה שקיים היום.

יוני שטבון: אדוני היושב ראש, כיוון שהחוק הוא כל כך משמעותי ורגיש שנתיים זו אפשרות סבירה לכל הצדדים.

עיסאווי פריג': חברים, חודשיים אנחנו מנהלים מחלוקות וויכוחים לגבי החוק הזה, או שעושים או שלא עושים.

עיסאווי פריג': כל הניסיון לעשות, אז חבל על הזמן, בעוד שלוש שנים, ואני אישית בדעה שבלי הגבלת זמן, בעוד שלוש שנים לא מוצא חן בעינינו?

עיסאווי פריג': רואים שהקבוצות והספורט נפגע?

עיסאווי פריג': באים ומבטלים אותו.

גילה גמליאל: אבל אם אתה חושב שיש אופציה כזאת, אז צריך לצמצם את כמות השנים של הפגיעה.

עיסאווי פריג': אבל האופציות, חברת הכנסת גמליאלי - - -

גילה גמליאל: זה אתה אומר בעצמך, עיסאווי.

גילה גמליאל: אתה אומר בעצמך ש - - -

עמרם מצנע: אבל, גילה, תני לו לדבר.

עיסאווי פריג': עכשיו אני פונה למרכזים ואני אומר וככה תחושת לבי, אם אתם נותנים יד, נאור, זה יעבור ויעבור בקלות ונעבוד בשיתוף פעולה שיהיה לטובת הספורט.

עיסאווי פריג': אם רוצים לשים מקלות בגלגלים אכן יהיו מקלות בגלגלים, בעוד חצי שנה.

עיסאווי פריג': אז מה שאני אומר, אדוני היושב ראש, אנחנו עושים חוק והולכים אחריו בכל הכוח, או שעושים או שלא עושים.

עיסאווי פריג': אני מציע - - -

עמרם מצנע: תודה רבה.

גילה גמליאל: אני אומרת שאם יש תחושה באופן כללי שמשהו כאן מתבשל ואנחנו לא יודעים לאיזה כיוונים, אז אל"ף, חשוב להוסיף את מה שחבר הכנסת נחמן שי אמר, שמדי שנה נקבל לכאן את האינפורמציה ואת הדיווח המלא.

עיסאווי פריג': זה סביר.

גילה גמליאל: אבל אנחנו יודעים איך זה עובד בדרך כלל בוועדות או במשרדי ממשלה והדיווחים אף פעם לא ממש מגיעים בזמן.

גילה גמליאל: אנחנו צריכים שתהיה פה יכולת תמרון של הוועדה ואם גם כך מדובר בהוראת שעה ונצטרך לדון בסוגיה, אז לדעתי מספר השנים, בין שלוש לבין שנתיים, זה לא אמור בנושא הזה, בהתחשב בעובדה שיש פוטנציאל פגיעה, שנדון בזה עוד שנתיים.

עמרם מצנע: אני גם התלבטתי בעניין הזה של משך הזמן, אבל מצד שני אם אתה שם זמן קצר מדי אתה נותן גם הזדמנויות להפריע למימוש החוק, כי אומרים, רגע, זה זה, ועוד שנתיים ואז נלחץ ו - - -

<נאור גלילי: לסגור קבוצות, עמרם?

עמרם מצנע: אני לא יודע מי.

<נאור גלילי: אין לנו אינטרס לסגור קבוצות.

עמרם מצנע: הצעת החוק פה אומרת - - - והחוק הובא אלינו בלי העניין הזה, אנחנו הכנסנו את העניין של הוראת שעה.

עמרם מצנע: כלומר לתת זמן ולבחון אותו.

עמרם מצנע: שלוש שנים ואפשרות להארכה לשנה נוספת זה באישור הוועדה, זה לא בהחלטה של השר.

עמרם מצנע: זאת אומרת השר ירצה להאריך - - - השר או השרה, אני מקווה שעד אז, אני לא יודע מה לאחל לך.

עיסאווי פריג': להיות שר אוצר.

גילה גמליאל: מה שבטוח נאחל לה בהצלחה.

יוני שטבון: גברתי השרה, הקואליציה הנוכחית זו אחת הפחות יציבות.

עמרם מצנע: אם אחרי שלוש שנים - - -

עיסאווי פריג': זה לטובת הספורט, השינוי הזה.

עיסאווי פריג': חכו ותראו.

<מיכאל ויסמן: אתם יכולים להחליט שהיום יום חמישי ולא רביעי.

<מיכאל ויסמן: אני יליד הארץ, 62 שנה, בושה וחרפה.

עמרם מצנע: אדוני, תצא החוצה.

עיסאווי פריג': לא, מצנע, אני מבקש ממך.

עמרם מצנע: תצא החוצה.

עמרם מצנע: עיסאווי, מספיק.

עמרם מצנע: אני גם השתכנעתי ואחרי שלוש שנים זה יבוא לוועדה, אם השר או השרה ירצו להאריך את החוק.

עמרם מצנע: אני חושב שזה סביר.

גילה גמליאל: השאלה אם שלוש שנים יכולות להיות כלולות מעכשיו.

עמרם מצנע: לא יכולות.

גילה גמליאל: שזה אומר?

גילה גמליאל: מ-2015 ספירה של שלוש שנים?

<מירב ישראלי: כן.

יוני שטבון: אם שלוש שנים זה רציונל, כמו שהסברת, אדוני היושב ראש, לתת לזה זמן לתת למהלך ולהתקדם ולבחון אותו, אז ממילא אפשר להחליט שנתיים וההארכה תהיה שנה.

יוני שטבון: כי אם הרציונל הוא באמת לבחון, אז שנתיים ועוד שנה זה רציונל של שלוש שנים שאפשר לבחון אותו.

<נאור גלילי: נכון, שלא יהיה מאוחר מדי, שלא יהיה בלתי הפיך.

גילה גמליאל: מצנע, אני חושבת שזו הצעה בהחלט סבירה.

<אורי שפר: אני שומע ואני לא מבין.

<אורי שפר: השינוי פה, לפי תפיסתנו, נועד לחזק את הקבוצות ולבנות תשתית ראויה לניהול קבוצות בכל רחבי הארץ ולכן גם נושא ההשתלמות וההתניה בהשתלמות לפני הפעילות של הקבוצה בכל מה שקשור בזה.

<אורי שפר: כדי להקים קבוצה ולקבל ניהול תקין צריך לפחות שתעבורנה שנתיים.

<אורי שפר: אי אפשר בפרק זמן של פחות משלוש שנים לקבל תמונת מצב אמיתית על מה שמתרחש בנושא הזה, קל וחומר כאשר אנחנו קיבלנו על עצמנו את הבקשה, כפי שכעת אמרו, בעוד שנה לבוא לקיים דיון.

גילה גמליאל: אם נראה שהקבוצות נסגרות?

גילה גמליאל: מה הפתרון שלך לסיטואציה שבה אנחנו נראה שקיים ההיפך, לא רק לא פתיחה של קבוצות, אלא רגרסיה?

<אורי שפר: אני אומר, בעוד שלוש שנים - - -

גילה גמליאל: תרגיע אותנו, אולי נקבל את זה.

<אורי שפר: אני מסביר, תהליך משמעותי שכזה, כפי שאנחנו כעת מובילים, לוקח לפחות, לטעמי, חמש שנים.

<אורי שפר: זה בלתי אפשרי מכל סיבה שהיא, פרקטית, לבוא ולתת דין וחשבון בתום שנתיים האם זה הצליח,האם זה כשל.

<אורי שפר: זה בוסר, זה עץ - - -

<נאור גלילי: אבל - - -

<אורי שפר: אני לא סיימתי.

<אורי שפר: אני לא מדבר הרבה, תן לי בבקשה - - -

גילה גמליאל: אז אומר לך חבר הכנסת שטבון שאם כעבור שנתיים אתם תבואו לכאן ותשכנעו שצריך עוד שנה, אז הוועדה תאריך עוד שנה.

<אורי שפר: אז אני אומר - - -

נחמן שי: בעוד שנה אנחנו נפגשים, אולי החוק יביא להתמוטטות קבוצות - - -

<נאור גלילי: בוודאות יתמוטטו קבוצות.

<אורי שפר: אני רוצה לענות גם לחבר הכנסת שטבון וגם לחבר הכנסת נחמן שי.

<אורי שפר: אני חושב שמה שאתה ביקשת היא הנותנת.

<אורי שפר: אנחנו גם מצד אחד מלווים בבקרה את כל מה שקורה וגם יש לנו תאריך לכולנו - - -

גילה גמליאל: אבל אם בבקרה שתציג לנו תהיה תמונה שהיא פחות ורודה ממה שאתה מתאר, אז מה הכלים שיעמדו לרשות הוועדה?

נחמן שי: את יכולה לעצור את החוק.

גילה גמליאל: למה אתה לא עונה?

<אורי שפר: אני הסברתי, יכול להיות שאת לא מסכימה.

גילה גמליאל: אתה מדבר רק על אוטופיה, אתה מדבר על מצב של קבוצות נוספות שיתווספו בעוד שנתיים.

גילה גמליאל: אני מדברת על מה קורה אם תיסגר לך פתאום כמות של קבוצות מאוד גדולה, מה תעשה?

עיסאווי פריג': ואם זה מביא למצב לא טוב הכול נבחן.

עיסאווי פריג': מה העניין?

עיסאווי פריג': אתה יכול לשנות את זה באותו זמן.

עיסאווי פריג': מה העניין?

עיסאווי פריג': אסור לתת את התחושה, כמו שאמר מצנע, אסור.

<אורי שפר: חברת הכנסת גמליאל, את שאלת אותי למה אני לא משיב, אני מנסה להשיב לך, רק את לא מקשיבה לי.

גילה גמליאל: אני תמיד מקשיבה.

<אורי שפר: אני רוצה לומר כך, תראי, כל שנה נסגרות קבוצות בישראל.

<אורי שפר: את יודעת כמה?

<אורי שפר: אני לא בטוח.

<אורי שפר: האם הפורום פה יודע כמה?

<אורי שפר: אני לא בטוח.

גילה גמליאל: אתה יודע כמה?

<אורי שפר: יש לי שיעור, אין לי מספר מדויק.

<נאור גלילי: אנחנו יודעים כמה.

עיסאווי פריג': לא, אתה לא יודע.

<אורי שפר: אני לא בטוח.

עיסאווי פריג': אף אחד לא יודע.

<נאור גלילי: אני יודע שבמרכז מכבי לא נסגרה אף קבוצה.

עיסאווי פריג': אף אחד לא יודע.

עיסאווי פריג': ידוע לי שהפועל פתח תקווה נשים עברה מהפועל למכבי.

<נאור גלילי: אבל היא לא נסגרה.

<נאור גלילי: אף קבוצה לא נסגרה במכבי.

עיסאווי פריג': אתה מבין?

עיסאווי פריג': אל תשאל את השאלות האלה.

<נאור גלילי: זה לא קשור לזה, אף קבוצה לא נסגרה, עיסוואי.

<נאור גלילי: זה מצב שלנו.

עיסאווי פריג': נאור, אנחנו רוצים טובת הקבוצות והספורט לא פחות מכם.

עיסאווי פריג': אנחנו עוקבים אחרי זה והמצב ייראה, למה לתת את התחושה הזה?

עיסאווי פריג': אפשר לתקן את החוק בכל - - -

עמרם מצנע: תודה רבה, חברים, הנושאים האלה עלו.

עמרם מצנע: שי, אנחנו נכניס את הבקשה שלך ונקבע שאחרי תום השנה הראשונה, אתם תנסחו את זה משפטית, של החלת החוק, המשרד ידווח לוועדה על - - -

<מירב ישראלי: דיווח אחד אחרי שנה.

<קריאה: ואם יהיה מצב לא טוב, אז מה קורה?

עיסאווי פריג': תעזוב, תשאיר לנו.

<קריאה: ואם היא תגיד לכם שלא הולך להיות - - -

עמרם מצנע: ידידי היקר, אין - - -

<קריאה: אז בשביל מה עושים את זה?

עמרם מצנע: תגידו, מה קרה לכם.

גילה גמליאל: למה רק דיווח אחד ולא דיווח שנתי, כל שנה עד תום הוראת השעה?

עיסאווי פריג': גילה - - -

עמרם מצנע: עיסאווי, באמת.

עמרם מצנע: אני לא יודע מה קרה לכם הבוקר.

עמרם מצנע: גמרנו, די.

עיסאווי פריג': אסור לדבר?

עמרם מצנע: חברים, אנחנו מכניסים את התוספת.

עמרם מצנע: לפי דעתי מספיק שנה.

גילה גמליאל: למה?

עמרם מצנע: הוועדה גם סוברנית להזמין את השרה מתי שהיא רוצה.

גילה גמליאל: אתה אומר שאם יגיעו אלינו רשמים מהשטח אז נוכל - - -

עמרם מצנע: תמיד אפשר להזמין אותה, ודאי.

עמרם מצנע: אני יכול גם אחרי שלושה חודשים.

לימור לבנת: כן, אבל אני רוצה בעניין הזה הערה בכל זאת.

לימור לבנת: אין לנו שום בעיה לבוא לוועדה, תמיד, מתי שנוזמן, וגם לא אכפת לי להכניס את זה לכאן בחוק.

לימור לבנת: אני רק רוצה מראש לומר שני דברים.

לימור לבנת: האחד, שאחרי שנה זה זמן טיפה קצר מדי כדי לקבל באמת תמונת מצב.

לימור לבנת: זה בסדר מבחינתי אם אתם רוצים להכניס, אולי נעשה את זה שנה וחצי.

לימור לבנת: אבל דבר שני, אני מבקשת שייאמר כאן ושהמרכזים כאן יתחייבו, להכין דיווח ולהגיש אותו אלינו ואל יושב ראש הוועדה, כמה קבוצות נסגרו בכל מרכז בחמש השנים האחרונות, בכל שנה במהלך חמש השנים.

לימור לבנת: שאנחנו נדע מנקודת הזמן הזאת של היום - - -

<נאור גלילי: מהיום ?

לימור לבנת: לא מהיום, את החוכמה הזו אני מכירה.

לימור לבנת: אני מדברת על כל שנה בחמש השנים - - -

<נאור גלילי: ומה עם אלה שבאו חדשות ונפתחו?

לימור לבנת: מצדי אתה יכול גם כמה נפתחו.

<קריאה: זה התפקיד שלכם.

<נאור גלילי: אפשר לקחת את זה מהטוטו.

לימור לבנת: יש בטוטו ואני מבקשת - - - נבהלתם?

לימור לבנת: מה קרה?

<קריאה: לא, חלילה.

לימור לבנת: אז למה אתם אומרים לי 'קחי מהטוטו', או 'קחי מפה'?

גילה גמליאל: אבל הם אומרים בסדר, על מה השאלה?

לימור לבנת: שנייה מהסנגוריה הציבורית, רק דקה, אני מדברת איתם.

לימור לבנת: אני מדברת כעת ליושב ראש הוועדה ולוועדה, אני מבקשת שיימסרו נתונים נכונים להיום לאחור לחמש שנים, בכל שנה מכל מרכז אליי וליושב ראש הוועדה, כמה קבוצות נסגרו.

לימור לבנת: זה הכול.

לימור לבנת: נכון להיום.

לימור לבנת: לפי ענפים.

גילה גמליאל: את בטח גם רוצה שנעגן את זה בחוק.

עמרם מצנע: לא בחוק.

עיסאווי פריג': הדיווח החמש - - -

עמרם מצנע: חברים, עיסאווי, אנחנו מצביעים על סעיף 3, מי בעד סעיף 3 עם התוספת שסיכמנו?

גילה גמליאל: התוספת של השנה, של נחמן.

עמרם מצנע: על יישום החוק.

עמרם מצנע: להרים את היד.

עמרם מצנע: מי נגד?

לימור לבנת: אני ביקשתי שנה וחצי.

לימור לבנת: אני חושבת שזה יותר נכון, כי לא יהיה לנו מספיק - - -

עמרם מצנע: 18 חודש, בסדר.

גילה גמליאל: אבל ביקשנו שנה.

גילה גמליאל: נחמן רוצה שנה ואני בעד שנה.

נחמן שי: שיהיה שנה, אם לא יהיה שנה, אז תאמרו לוועדה שעדיין אין נתונים מספיקים ונעשה את זה - - -

לימור לבנת: אבל אם זה בחוק אני לא יכולה, נחמן.

גילה גמליאל: שנה, אנחנו בעד שנה.

נחמן שי: תשאירו שנה.

נחמן שי: יש פה מספיק אי נוחות, תשאיר שנה.

לימור לבנת: בסדר.

עמרם מצנע: יישאר שנה.

<קריאה: רגע, שאלה.

עמרם מצנע: אנחנו הצבענו.

עמרם מצנע: אנחנו צריכים להוסיף עוד סעיף שקובע ממתי ראשי קבוצות שלא עברו את ההשתלמות, הקבוצות לא תהיינה רשאיות לקבל תקציב.

עמרם מצנע: נכניס את זה פנימה, זה יהיה עד סוף 2015.

עיסאווי פריג': ויש לי הסתייגות.

עמרם מצנע: תיכף נשמע את ההסתייגות.

עמרם מצנע: אני רק אומר, עד סוף 2015.

עמרם מצנע: כלומר יש כמעט שנה וחצי לראשי הקבוצות לעבור את ההשתלמויות וביולי יהיו התקנות.

גילה גמליאל: מי מממן את ההשתלמויות?

עמרם מצנע: הטוטו, אני תיכף אדבר על זה.

גילה גמליאל: אז למה זה בחוק והסעיף של המימון לא בחוק?

עמרם מצנע: כי הוא יהיה בפרוטוקול, לא בחוק.

גילה גמליאל: למה שנה כן צריכה להיות בחוק והמימון לא?

גילה גמליאל: כי אם הם לא יתקצבו את ההכשרות, וזה כתוב בחוק, זה יוצר דילמה בעייתית.

גילה גמליאל: לדעתי או ששניהם בפרוטוקול או ששניהם בחוק.

גילה גמליאל: זה חייב להיות ביחד, לא משנה איפה תחליטו אבל ביחד.

יוני שטבון: גילה, תסבירי עוד פעם.

גילה גמליאל: אני אסביר.

עמרם מצנע: גילה, זה ברור.

גילה גמליאל: אני רוצה להסביר להם.

גילה גמליאל: מצד אחד הם אומרים שההכשרה תחויב להיות נניח עד סוף 2015 ושזה יעוגן בחוק.

גילה גמליאל: מצד שני, מי מממן את ההכשרות?

גילה גמליאל: זה לא כתוב בחוק.

גילה גמליאל: אז אמרתי שאם כותבים את זה בחוק - - -

יוני שטבון: שאז זה יהיה בחוק.

עמרם מצנע: בסדר גמור, גילה, אנחנו נוסיף את זה.

לימור לבנת: אנחנו יכולים לרשום לך הישג ראשון בוועדה.

<מירב ישראלי: זה הסעיף של ההכשרות, שזה יהיה במימון המועצה להסדר הימורים בספורט?

עמרם מצנע: כן.

גילה גמליאל: מצוין.

עמרם מצנע: רצית הסתייגות, עיסאווי.

עיסאווי פריג': יש לי שלוש הסתייגויות בחוק הזה.

לימור לבנת: רגע, לא גמרו להצביע.

עמרם מצנע: לא, הצבענו.

עיסאווי פריג': כן, אני רוצה שנצביע על ההסתייגויות.

עמרם מצנע: רגע, נצביע גם על הסעיף - - -

<מירב ישראלי: אבל על הסתייגויות צריך להצביע לפני שמצביעים על הסעיף.

עמרם מצנע: אז הסתייגויות.

עמרם מצנע: בבקשה, עיסאווי.

עיסאווי פריג': הראשונה, בסעיף 3(א), תחילתו של החוק, הוא יעמוד בתוקפו לחמש שנים במקום שלוש.

עמרם מצנע: אוקיי.

עמרם מצנע: קודם אמרת שאתה בעד הקבוצות.

עיסאווי פריג': בסדר, אני - - -

עמרם מצנע: בסדר, זכותך, אני רק מעיר הערה.

עיסאווי פריג': זה אחד.

עיסאווי פריג': חמש שנים.

עמרם מצנע: מי בעד ההסתייגות של עיסאווי להמשיך לחמש שנים?

עמרם מצנע: מי נגד?

עמרם מצנע: ההסתייגות נפלה.

עמרם מצנע: הצבעה בעד ההסתייגות - מיעוט ההסתייגות נדחתה.

עיסאווי פריג': ב-3(ב) בסוף, את תוקפו של חוק זה בתקופה אחת נוספת של שנה, של שנתיים.

עמרם מצנע: מי בעד ההסתייגות של עיסאווי?

עמרם מצנע: להרים את היד.

עמרם מצנע: מי נגד?

עמרם מצנע: ההסתייגות ירדה.

עמרם מצנע: הצבעה בעד ההסתייגות - מיעוט ההסתייגות נדחתה.

עיסאווי פריג': 3(ג), שר התרבות והספורט, עד ליום שישה חודשים, לא שלושה חודשים.

עמרם מצנע: אנחנו קבענו עד ה-1 ביולי על פי בקשה - - -

עיסאווי פריג': בסדר, אני רוצה תאריך אחר.

עמרם מצנע: אז תגיד תאריך.

עמרם מצנע: אנחנו קבענו יולי.

עמרם מצנע: אתה רוצה אוגוסט.

עיסאווי פריג': אוגוסט.

עמרם מצנע: מי מתנגד?

עמרם מצנע: להוריד.

גילה גמליאל: אנחנו נגדו.

עמרם מצנע: זה היה בעד ההסתייגות.

עמרם מצנע: מי נגד ההסתייגות?

עמרם מצנע: עוד פעם, עיסאווי, ידידי.

עמרם מצנע: אני עושה עוד פעם.

עמרם מצנע: מי בעד ההסתייגות של עיסאווי?

עיסאווי פריג': אני בעד ההסתייגות.

עמרם מצנע: מי נגד ההסתייגות?

עיסאווי פריג': כולם, יאללה.

עיסאווי פריג': הצבעה בעד ההסתייגות - מיעוט ההסתייגות נדחתה.

גילה גמליאל: אני בעד ההסתייגות של יוני שטבון.

יוני שטבון: אני מעוניין להגיש הסתייגות גם.

יוני שטבון: בסעיף 3(א), שר התרבות והספורט באישור ועדת החינוך וכו' וכו' במקום תוקפו שלוש שנים, שיהיה תוקפו שנתיים.

גילה גמליאל: אני מצטרפת אליו.

עמרם מצנע: מי בעד ההסתייגות של יוני?

עמרם מצנע: מי נגד?

עמרם מצנע: ההסתייגות נפלה.

עמרם מצנע: הצבעה בעד ההסתייגות - מיעוט ההסתייגות נדחתה.

עמרם מצנע: אנחנו מצביעים עכשיו על נוסח שעוד ינוסח, אבל על הבקשה, גם של גילה - - -

גילה גמליאל: נפלה זה אומר שהיא עולה במליאה.

<מירב ישראלי: תצביע על כל הסעיף הזה, כי הצבענו על ההסתייגויות.

עמרם מצנע: סעיף 3, מי בעד הסעיף עם התוספת שהוספנו, גם בעניין של מימון וגם בעניין של משך הזמן הניתן כדי להשלים את ההשתלמויות.

עמרם מצנע: הצבעה בעד סעיף 3 - רוב הסעיף נתקבל.

עמרם מצנע: אנחנו מצביעים עכשיו על החוק כולו.

עמרם מצנע: אני תיכף אומר כמה דברים לפרוטוקול.

עמרם מצנע: מי בעד החוק כולו?

עמרם מצנע: להרים את היד, בבקשה.

עמרם מצנע: תודה.

עמרם מצנע: מי נגד?

עמרם מצנע: אין מסתייגים, החוק עבר.

עמרם מצנע: מי נמנע?

עמרם מצנע: אין נמנעים.

עמרם מצנע: הצבעה בעד החוק - רוב החוק נתקבל.

עמרם מצנע: החוק עבר במזל טוב.

גילה גמליאל: היועצת המשפטית, אני רוצה רשות דיבור במליאה.

<מירב ישראלי: יש לך הסתייגות, זה או הסתייגות או רשות דיבור.

גילה גמליאל: תרשמי אותי ברשות דיבור, יכול להיות שאנחנו נחליט על זה.

<מירב ישראלי: את תגידי לי אם הסתייגות או רשות דיבור?

גילה גמליאל: כן.

עמרם מצנע: אני רוצה לומר כמה דברים, חברים, לפרוטוקול.

עמרם מצנע: אחד, שהוא נכנס אמנם בחוק, אבל אני רוצה להדגיש אותו.

עמרם מצנע: בתקנות שתביא שרת התרבות והספורט, בהקשר לסוג השירותים אשר מרכז או ארגון ספורט נתמך רשאים לספק תיכלל גם האפשרות לשמש ביטחונות למימון חובותיהן של הקבוצות למרכז.

עמרם מצנע: זה סעיף ראשון.

עמרם מצנע: השרה גם הודיעה לנו בישיבה הקודמת שהיא לא תיזום ולא תתמוך בהצעות חוק פרטיות שמטרתן תהיה לצמצם את היקף הכספים המועברים ל - - -

<אורי שפר: לצמצם או לבטל.

עמרם מצנע: לצמצם או לבטל את הכספים המועברים למרכזים למטרות כלליות, בסוגריים מה שקרוי 4%.

עמרם מצנע: סעיף 3.

עמרם מצנע: שנת 2014 היא שנת מעבר.

עמרם מצנע: כזכור החוק נכנס לתוקף ב-1.1.2015 ואני אומר כך: המרכזים יפעלו להסדרת החובות של הקבוצות עד תחילת החלתו של החוק.

עמרם מצנע: במידה שיהיו חובות לא מוסדרים תאפשר מועצת ההימורים באמצעות מקדמות לסייע למרכזים.

עמרם מצנע: לזה אני מוסיף שני דברים.

עמרם מצנע: אל"ף, זה על פי המקדמים והקריטריונים של מועצת ההימורים, ובי"ת, זה לא כולל את קבוצות הליגות העליונות המוסדרות באמצעות הבקרה התקציבית.

<נאור גלילי: מה זאת אומרת לא כולל?

עמרם מצנע: אם מכבי חיפה חייב לכם 300,000 שקל, זה צריך להסדיר לא במסגרת הזו.

<אמיר רוזנברג: זה צריך להיגמר עד סוף 2014.

<נאור גלילי: לא, ואם זה חוב שהוא מעבר לזה, אז אנחנו צריכים להישאר חשופים?

עמרם מצנע: אז אני אומר לכם, מאחר שהם נמצאים תחת הבקרה התקציבית הם אמורים לפתור את בעיית החובות.

עמרם מצנע: אנחנו רוצים להגן על הקבוצות הבינוניות והקטנות.

<אמיר רוזנברג: זה גם מצוי בחוק, כי זה ספורט עממי בלבד.

עמרם מצנע: מקובל על כל הצדדים שהשתתפו בדיונים שהאשראי, המקדמות, הלוואות, שניתנו לקבוצות, ראוי שיוסדרו גם באופן כללי לאורך השנים בתוך שנת התקציב, ואני מוסיף, ושנת הפעילות, כי לפעמים שנת הפעילות חורגת משנת התקציב.

עמרם מצנע: זו אמירה שאנחנו כולנו מכבדים אותה.

עמרם מצנע: השתלמויות למנהלי הקבוצות תהיה חובה, על פי החוק.

עמרם מצנע: פירוט ההשתלמות יובא לאישור הוועדה ועלות ההשתלמות, גם זה נכנס בעקבות התיקון של גילה, תכוסה על ידי מועצת ההימורים.

<נאור גלילי: השתלמות תחת משרד הספורט?

עמרם מצנע: משרד הספורט מגיש את התקנות.

<נאור גלילי: הוא גם מבצע את ההשתלמות?

עמרם מצנע: הוא מבצע באמצעות - - -

לימור לבנת: אנחנו מבצעים באמצעות המכללות לחינוך גופני, ברחבי הארץ, לא מקום אחד.

עמרם מצנע: סעיף נוסף שהוא גם מובן, אני רוצה שהוא יהיה בפרוטוקול, מועצת ההימורים תעביר את כספי התמיכה על פי הקריטריונים שנקבעו ארבע פעמים בשנה וכמובן תיתן פרסום, זה גם נכנס בחוק, באמצעים מתאימים.

<אמיר רוזנברג: ארבע פעמים בשנה מראש.

<אמיר רוזנברג: זאת אומרת אחד עבור רבעון קדימה כמובן.

עמרם מצנע: כן, ודאי.

עמרם מצנע: דבר נוסף, בהקשר לוויכוח שהיה בסוף, בדיון שייערך בוועדה על התקדמות יישום החוק, תודיע הוועדה למרכזים ולמשרד הספורט איזה נתונים צריכים להביא לוועדה.

גילה גמליאל: מעולה.

<נאור גלילי: עמרם, עוד בקשה קטנה, למען הדיוק?

<אורי שפר: עמרם, יש לי הערה אחת.

<אורי שפר: הנושא של הקורסים הוא נושא קריטי - - -

גילה גמליאל: אני חייבת ללכת.

גילה גמליאל: עמרם, הרבה הרבה תודות, אני חושבת שאם לא אתה היית עומד בראשות הוועדה הוא לא היה יוצא כזה מוצלח.

עמרם מצנע: תודה רבה.

<אורי שפר: אני רוצה לומר שהנושא של הקורסים הוא עניין קריטי וגם מתנה קבלת כספים אם לא יעמדו בקורסים.

<אורי שפר: אני מבקש קודם כל שהמרכזים, מוקדם ככל האפשר, יעבירו לקבוצות שמסונפות אליהם מידע בנושא העדכון של החוק, פעם אחת.

<אורי שפר: פעם שנייה, שיצפו לכך שראשי הקבוצות, ראשי האגודות, יהיו חייבים ללכת לקורסים האלה, אנחנו נעבוד איתם בתיאום ובשיתוף פעולה, אבל הנושא הזה חייב לבוא גם מטעם המרכזים אל האגודות שלהם.

עמרם מצנע: באה אליי עוד בקשה, מקבוצה אחת או שתיים, שביקשו, ואני מכניס את זה גם לפרוטוקול, למשרד הספורט, שיעשה מאמץ, אני לא קובע את זה, שההשתלמויות תהיינה אזוריות.

<אורי שפר: חברים, יש חמש מכללות לחינוך גופני, מהצפון לדרום, ושם הן תיערכנה.

<נאור גלילי: אפשר עוד בקשה קטנה?

<נאור גלילי: למען הדיוק, שלא יהיו אי אלה אי הבנות.

<נאור גלילי: החוק נכנס ב-1 בינואר 2015, אני רוצה שזה יהיה מובהר, זה למען הסר ספק, ב-3 בינואר אנחנו מקבלים הקצבה עבור דצמבר 2014.

<קריאה: ב-1 בינואר.

<נאור גלילי: ב-1 העברה, עד ה-3.

<נאור גלילי: זה לא משנה, ב-1 בינואר מקבלים הקצבה עבור חודש דצמבר.

<נאור גלילי: חשוב מאוד שלא תהיה התנגשות בין כניסת החוק לבין הכספים שאמורים להגיע בגין דצמבר 2014.

<קריאה: השנה, באופן חריג, נעביר ב-31 בדצמבר את ההקצבה של דצמבר.

עמרם מצנע: תודה רבה.

עמרם מצנע: עיסאווי, רצית לומר משהו אחרי אישור החוק.

עיסאווי פריג': אני רציתי להגיד, אל"ף, אני מצטרף לדבריה של גילה, לגבי האופן שהדברים התבצעו ואף אחד לא יכול להגיד עלינו ועל הניהול מילה.

עיסאווי פריג': כל מי שרצה לדבר, כל מי שרצה להגיד מילה, אמר והביע אותה ובאופן מאוד ברור.

עיסאווי פריג': נאור, וכל המרכזים, הספורט חשוב לי הרבה יותר מכל אחד אחר, ואל תדאגו, אנחנו עם עין פקוחה מאחורי כל התהליך הזה שיהיה רק לטובת הספורט, ובואו נשלב ידיים, באמת בואו נשלב ידיים ולא ננסה לשים מקלות בגלגלים בכדי להקשות על הקבוצות לנהל את עצמן באופן מקצועי ותקין.

<נאור גלילי: עיסאווי, מקובל, אנחנו לא נעשה שום מקלות בגלגלים, ואני יודע לפחות אישית לעבוד גם עם השרה לימור לבנת וגם עם אורי שפר, עשינו את זה בכמה פעילויות וזה מה שיהיה.

עמרם מצנע: תודה רבה.

עמרם מצנע: חבר הכנסת אוחיון, בבקשה.

שמעון אוחיון: גם אני רוצה להצטרף לברכות, באמת כאן ראינו יוזמה מבורכת של שרת התרבות והספורט.

שמעון אוחיון: ראינו גם שיתוף פעולה, למדתי להכיר את המרכזים ואת תרומתם.

שמעון אוחיון: בעניין הזה אני כבר אמרתי במילתא דבדיחותא, למדתי הרבה גם על ניהול הספורט ולא רק על הספורט, אמנם אני עדיין לא יודע לכדרר כמו גילה גמליאל, אבל כדורים נייחים אני מקווה שאוכל לבעוט.

שמעון אוחיון: בנקודה הזאת ובאווירה הזאת אני חושב שאתם יכולים גם להיות בטוחים וסמוכים, כפי שגם פריג' עיסאווי אמר, זה מייצג אותנו, אנחנו נייצג גם את האינטרסים שלכם כפי שאנחנו גם מברכים על היוזמה וההובלה של שרת התרבות והספורט למהפכה הזאת.

שמעון אוחיון: ותודה תודה ויישר כוח גדול על החוכמה והתבונה של יושב ראש הוועדה שלנו, שידע להכיל.

שמעון אוחיון: אתה יודע, כתוב על יהושע, במקום משה רבנו, אמרו 'קח לך איש אשר רוח בו', אז אומרים שלא רוח בניגוד לגשמי, אדם שרואה באמת ראייה מעבר לזה של חזון וכו' וכו', אלא שיכול להלוך כנגד רוח ורוח של כל אחד ואחד.

שמעון אוחיון: ידעת להכיל את כולם, תודה לך.

עמרם מצנע: תודה רבה.

עמרם מצנע: חבר הכנסת נחמן שי.

נחמן שי: אני רוצה להביע הערכה קודם כל לך, כי היו פה דיונים מאוד סוערים.

נחמן שי: לא הייתי בכולם, אבל כל אחד היה נראה כמו איזה פצצת זמן מתקתקת והיום זה רגוע ואתה אומר שבכל זאת הושגו הבנות.

נחמן שי: מהניסיון שלי במשרד הזה, שהוא באמת ניסיון ארוך, אני מעריך כל ניסיון לעשות הסדרה של תחום הספורט.

נחמן שי: מצד אחד הוא תחום מופלא, קסום, מלא עניין והרבה מאוד אנשים גם עוסקים בו וגם מתעניינים בו, מצד שני הוא נראה כאילו ספונטני והכול ככה מסתדר.

נחמן שי: וזה לא מסתדר, צריך פה בכל זאת איזה שהיא מנהיגות ואני שמח על הכיוון שהמשרד הולך בו, כל עוד זה באמת לא יפגע ברצון הטוב ובהתלהבות של האנשים שעוסקים.

נחמן שי: אני חושב שהגענו להבנות האלה בקצה הדרך וצריך להמשיך בכיוונים האלה, לפי דעתי, כי באמת הספורט זקוק ליד מכוונת.

מסעוד גנאים: אני גם מצטרף לברכות על החוק וברכות לשרה וגם לך, עמרם, על ההובלה ועל הדיונים שהיו.

מסעוד גנאים: אני חושב שמהתחלה הכוונה הייתה טובתו וטיבו של הספורט, בלי להמעיט מערכם של המרכזים ומהתפקידים שלהם, וכולנו בסוף רוצים ספורט הגון, טוב וצודק.

מסעוד גנאים: ואני מברך עוד פעם, ברכות.

יוני שטבון: אני רוצה להודות שלפני שנכנסתי לסיפור לא הבנתי הרבה בספורט.

עיסאווי פריג': אז יש לנו תמורה.

יוני שטבון: כן, זו כבר התקדמות.

יוני שטבון: כדורגל אני יודע לשחק ואני מתאמן, אבל בפועל מה שכן למדתי מהוועדות הנוכחיות זה את המשמעות של הספורט גם במרחב החברתי, כמו שהזכרנו בדיונים הקודמים, השפעות של כך על המרחב החברתי, מה זה עושה לאנשים, מה זה עושה לנוער, ואני אומר עוד פעם, יש לי רגשות מעורבים אחרי החוק אבל מצד שני גם השרה ידעה להיפגש באופן אישי ולעדכן וגם, אדוני היושב ראש, אתה ידעת למצוא את הפשרות והאיזונים וגם המרכזים באו לידי ביטוי בצורה משמעותית, אז תודה רבה על הכול.

עמרם מצנע: תודה.

עמרם מצנע: כבוד השרה.

לימור לבנת: תודה.

לימור לבנת: טוב, זה באמת סיום של דרך לא פשוטה שעברנו במהלך החודשים האלה.

לימור לבנת: ראשיתה בהמלצות של דוח של ועדה שאני הקמתי, ועדת זליכה, שהמליצה באמת לבטל את הנוהל הקיים ושמועצת ההימורים תעביר תמיכה שהיא נותנת לקבוצות ישירות ולא דרך מרכזי הספורט.

לימור לבנת: ההמלצה הזאת נתמכה באופן חד משמעי הן על ידי משרד המשפטים, הן על ידי היועץ המשפטי לממשלה, הן על ידי מבקר המדינה.

לימור לבנת: כל גורמי האכיפה, כל הגורמים הרלוונטיים תמכו באופן חד משמעי, היא נתמכה גם על ידי ראש הממשלה, הממשלה, כמובן ועדת השרים לחקיקה וזה עבר בממשלה עוד לפני שעבר בוועדת השרים לחקיקה.

לימור לבנת: אבל הדבר המעניין במיוחד היה שזה חצה מפלגות בכלל.

לימור לבנת: יש כאן תמיכה שהיא לחלוטין לא פוליטית והיא חוצת מפלגות באופן מאוד יוצא דופן ומרשים.

לימור לבנת: זה לא דבר מובן מאליו, זה לא טריוויאלי.

עיסאווי פריג': זה המייחד של הספורט.

לימור לבנת: לכן אני אומרת, זה לא טריוויאלי ולא מובן מאליו.

לימור לבנת: חברו לחוק הזה חברי כנסת מכל קצוות הקשת הפוליטית, אני יכולה לומר, וזה מה שבאמת מעיד על כך שאין כאן שום פוליטיקה בחוק הזה שאני הבאתי לכאן ושבסופו של דבר הגיע לכלל השלמת מלאכת החקיקה והיום הוא בבחינת מעשה עשוי.

לימור לבנת: אני רואה בזה אמירה מאוד חשובה ומאוד ברורה, בניגוד למה שניסו לייחס לי כאילו אני - - - אני לא יודעת מה קורה אצלכם, כשהייתי חברת כנסת באופוזיציה היו פחות צלצולים.

עמרם מצנע: אז הפתרון שיפסיקו הצלצולים זה שתחזרו לאופוזיציה.

לימור לבנת: משהו כזה, רק זה לא יקרה.

לימור לבנת: בניגוד למה שניסו לייחס לי כאילו אני מכניסה פוליטיקה, זה ההיפך הגמור, ממש ההיפך הגמור.

לימור לבנת: אגב, אפשר לחלוק, אפשר לא להסכים, זה כבר עניין אחר, אבל זה ממש הכול חוץ מפוליטיקה.

לימור לבנת: מתוך הקואליציה היו שהתנגדו לי, מתוך האופוזיציה היו שתמכו וכו' וכו'.

לימור לבנת: אני מאמינה באמת באמונה שלמה שהחוק הזה יכניס סדר אחר ונכון יותר בתוך הספורט ואני גם חושבת, ואת זה רציתי לומר קודם, אבל לא רציתי להפריע להצבעות, כי כבר היית בתוך ההצבעות, כן, אני בטוחה שההתחלה לא תהיה פשוטה, זה לא שמהרגע הראשון הכול יתנהל לו על מי מנוחות והכול יהיה ברור והכול יהיה קל והכול יהיה, לכן, נחמן, הצעתי שזה לא יהיה שנה, אלא למעלה משנה, כי ייקח זמן עד שהדברים יתייצבו.

לימור לבנת: בהתחלה יהיו קשיים באמת ויכול להיות שייסגרו קבוצות, בהחלט, זה יכול לקרות - - -

<אורי שפר: נעשה צעד אחד אחורה ושני צעדים קדימה.

לימור לבנת: נכון, צעד אחורה, שני צעדים קדימה.

לימור לבנת: זה ייקח זמן, כי שינויים מהסוג הזה, במיוחד במערכת שהיא באמת גדולה, שיש בה הרבה מאוד קבוצות, שינויים כאלה לוקחים זמן.

לימור לבנת: זו ספינה די גדולה וזה לוקח זמן, אבל הם נכונים וכשיש כאן הבראה מהשורש בסופו של דבר יוצא שאנחנו עושים את המהלכים הנכונים ואנחנו רק מרוויחים מזה.

לימור לבנת: אני רוצה באמת תודות.

לימור לבנת: קודם כל באמת לך, יושב ראש הוועדה, חבר הכנסת מצנע.

לימור לבנת: תודה על ניווט תהליך המאוד לא שגרתי הזה.

לימור לבנת: גם בחוקים רבים מאוד שאני העברתי וגם כשרה במשך הרבה מאוד שנים, גם כחברת כנסת, קצת פחות שנים, אבל בכל זאת מכירה את הבית הזה 22 שנים, באמת מכל כיווניו, זה אחד הנושאים המסעירים ביותר שראיתי כאן בתהליכי חקיקה.

לימור לבנת: לא היה פשוט לנווט את זה, אתה עשית את זה באמת בסבלנות רבה.

לימור לבנת: אני לא אגיד מה מדי פעם לחשת לי באוזן, לא אגלה, אבל באמת בסבלנות רבה ובשום שכל ובדרכי נועם ואני רוצה מאוד להודות לך על ההובלה הזאת ועל כך שאתה הבאת את זה לכלל השלמה בסופו של דבר.

לימור לבנת: אז באמת תודה רבה לך.

לימור לבנת: אני רוצה להודות כאן גם לכל מי שעשו במלאכה הזאת, המאוד לא פשוטה.

לימור לבנת: אני רוצה להודות קודם כל לאנשי משרדי, למנכ"לית, לד"ר אורי שפר, להדס פרבר, היועצת המשפטית של המשרד.

לימור לבנת: אני רוצה לאנשי משרד המשפטים שסייעו לנו בצורה בלתי רגילה, גם לפרידברג, גם לערן עסיס ועוד שלא נמצאים פה ברגע זה.

לימור לבנת: אני רוצה להודות לטוטו, גם לצחי פישביין, שכרגע לא כאן, לאיציק לארי המנכ"ל.

לימור לבנת: אני רוצה להודות לחברי הכנסת שבאמת סייעו כאן בצורה בלתי רגילה, גם ליואל רזבוזוב, שהוא לא בארץ היום, אבל יואל הוא באמת מנוע בלתי רגיל, הוא מבין בזה, הוא בא מתוך הספורט, הוא חי את זה ומכל הלב הוא עשה את זה כי הוא מאמין בזה.

לימור לבנת: לעיסאווי, יואל מהקואליציה, עיסאווי מהאופוזיציה, אבל הוא לא נח ולא שקט מתוך באמת אמונה עמוקה שזה הדבר הנכון לעשות.

לימור לבנת: אלה היו שני המנועים.

לימור לבנת: יש עוד רבים שסייעו, אני לא אזכיר את כולם, אבל יואל ועיסאווי היו השניים שבאמת הניעו יחד איתי את כל התהליך הזה בצורה אדירה.

לימור לבנת: לכל יתר חברי הכנסת שבאמת באו וישבו ועשו ושמעו וסייעו ועזרו, אבל נדמה לי שהשניים האלה היו המנוע לכל העסק הזה.

לימור לבנת: באמת שאפו, אני מאוד מאוד מודה.

לימור לבנת: ואחרונים חביבים אני רוצה להודות לחבר'ה שלי שהתרוצצו פה כמו מטורפים.

לימור לבנת: סליחה על התודות הארוכות האלה, אבל אני ממש חייבת להודות גם ליעל, היועצת שלי, שאצה רצה כאן, ולשרון שגם היא אצה והתרוצצה כאן ולמותג, לברדוגו, שבלעדיו שום דבר פה כנראה לא היה קורה.

לימור לבנת: ממש תודה מכל הלב, כי אני חושבת שכאן עשינו באמת מהלך מאוד מאוד משמעותי, מאוד מאוד חשוב.

לימור לבנת: תודה לכולכם.

לימור לבנת: ולמרכזים אני רוצה להגיד מילה אחרונה.

לימור לבנת: אין לי שום דבר נגד אף אחד מכם, ברמה האישית אתם בכלל כולכם ידידים שלי, אני אנחנו באים ממקום מאוד טוב, גם נאור, גם קופל בטח, אפילו יורם שאנחנו באמת ברמה של ידידות אישית.

לימור לבנת: זה מצחיק, אבל כל אחד מראשי המרכזים, או כמעט כולם, את אלי עציון הכרתי רק לאחרונה, הוא גם נבחר רק לאחרונה, וטוב שנבחר, אגב, במרכז שלו באליצור, ואנחנו באמת בידידות אישית, אז אין שום יריבות, בטח לא אישית, קצת אולי אידיאולוגית, אבל - - -

<קריאה: לא עם כולם אידיאולוגית.

לימור לבנת: לא אידיאולוגית, עקרונית.

עיסאווי פריג': נעשה אידיאולוגיה מיוחדת לספורט.

לימור לבנת: אני הבטחתי לכם הבטחה, אנחנו לא נלך לשום מלחמות מהסוג הזה.

לימור לבנת: אולי יהיו לנו חילוקי דעות ומחלוקות, אבל זה כמובן דבר לגיטימי.

לימור לבנת: אני עושה את תפקידי, אני ממלאת את תפקידי, אני עושה את זה ברמה של אמונה אמיתית ועמוקה, לא כי סתם קמתי בבוקר והיה לי משעמם והחלטתי שאני חייבת לעשות משהו.

לימור לבנת: זהו, תודה לכולם, עד כאן.

<אלי עציון: עמרם, בשם המרכזים אני יכול להגיב?

עיסאווי פריג': אתה מרכז קטן.

<אלי עציון: להיפך, דווקא אני כקטן.

עיסאווי פריג': ליורם מגיע.

עמרם מצנע: טוב, בשם המרכזים, בבקשה.

<אלי עציון: קודם כל דווקא כיושב ראש מרכז חדש - - -

עמרם מצנע: יושב ראש חדש של מרכז ותיק.

<אלי עציון: שאני בזכות החוק לפחות למדתי להכיר את חבריי במרכזים האחרים, אני חושב שבזכותךְ, בזכות החוק, לדעת לחבר בין המרכזים זה דבר חשוב.

<אלי עציון: אני רוצה להתנצל, אם במהלך הדיונים פגענו באופן אישי במישהו, דיברנו לא יפה, ברור לכולנו ואמרתי את זה לשרה באופן אישי, המטרה של כולנו היא מטרה טובה, היא מטרה לקדם את הספורט.

<אלי עציון: יכול להיות שכל אחד ראה את הדרך שלו בצורה שונה, אני מאמין שבסוף אנחנו נגיע לדרך הטובה ויהיה טוב לכולנו ותודה רבה.

עמרם מצנע: קודם כל אני רוצה להגיד שבאמת החוק הזה, או תהליך החקיקה, לפעמים הדיר גם שינה מעיניי ובהחלט החששות שהובעו כאן על ידי קבוצות הספורט נכנסו למה שנקרא דלת פתוחה, כי גם כשאנחנו צודקים ומאמינים בדרך חשוב מאוד לשדר כלפי מטה לא רק הקשבה ופתיחות אלא גם הבנה לחששות ולדאגות שיש מהעיקרון הזה שאתה למעלה עושה תנועה של סנטימטר אחד ולמטה זה תנועה של מטרים רבים.

עמרם מצנע: כמי שאת רוב שנותיו בילה ביחידות השטח, אני מכיר את זה.

עמרם מצנע: לפעמים רצון טוב וכוונה טובה ויצירת מציאות מתקנת, שלא מתקבלת כהלכה למטה, מטרפדת את כל התהליך, לכן הייתי מאוד מוטרד.

עמרם מצנע: אבל אני חושב שהגענו בסופו של דבר לחוק שהוא מנוסח נכון, יש לו את כל הפוטנציאל להצליח, הוא מותנה מאוד בכל השותפים, כמובן במשרד הספורט, כמובן במועצת ההימורים שהייתה פה שותפה פעילה מאוד ויש תיקונים שצריכים לעשות שם, כמובן במרכזים ובקבוצות.

עמרם מצנע: מאחר שנמצאים פה מנהלי המרכזים, שיש לי באמת הערכה רבה ואני גם, לשם גילוי נאות, אומר שנפגשתי איתם מדי פעם בתוך תהליך החקיקה כדי להשמיע רעיונות, לשמוע מהם ולעשות מה שנקרא פיין טיונינג, הכוונה של הנוסחים, אבל אני רוצה להגיד לך, נאור, וכמובן דרכך ליורם ולכם וגם לעוצמה, זה מאוד תלוי במה אתם תשדרו לקבוצות.

עמרם מצנע: זה מאוד תלוי בנכונות שלכם להמשיך לקחת את אותה אחריות שלקחתם עד היום, מבלי לחשוש שתיכנסו למצוקה, כי אנחנו ניתן לכם רשת ביטחון ואני מבטיח את זה, וחוץ מהפעם בשנה הדלת שלי פתוחה.

עמרם מצנע: תחושו ביטחון להמשיך לעשות את מה שעשיתם היטב כל השנים ולהרחיב את הפעילות.

עמרם מצנע: כי זה נורא תלוי, אם אתם תשימו עכשיו שלייקס כלפי הקבוצות ותיקחו לעצמכם קצת אוויר ויותר ביטחונות, הקבוצות תיפגענה, כי זה בידכם, כי אתם בעצם מכירים את הקבוצות, אתם הקשר הישיר עם הקבוצות ולהערכתי הם גם ימשיכו לעבוד איתכם ולפנות אליכם, למרות שנפתחו להם פה כמה הזדמנויות נוספות.

עמרם מצנע: כפי שאמרתי, החוק הזה רוצה לתקן עיוותים וכמובן לפקח על כספי המדינה יותר הדוק.

עמרם מצנע: יש עדיין הרבה מאוד תחומים במדינה שלנו שכספי מדינה לא מפוקחים כיאות, גם בשימוש בהם, גם בהגעתם למטרות שאליהן הם יועדו, ואני חושב שהחוק הזה בהחלט מאפשר גם התמקצעות וכל מה שקשור בזה.

עמרם מצנע: ובלי להוסיף הרבה מילים, גם אני רוצה להודות.

עמרם מצנע: קודם כל לצוות שלי, ליהודית, כמובן למירב, שבלעדיה אני לפחות לא הייתי יכול להבין את כל העניינים, לך, לימור, זה החוק השני המורכב שאנחנו מעבירים ביחד - - -

שמעון אוחיון: עמרם, כשהיא אמרה חוק הסופרים, לא ידעתי שמפה מתחילה הספירה.

לימור לבנת: יש לפני הספירה ויש אחרי הספירה.

עמרם מצנע: ואני שמח גם שעם כל הקשיים וכל הדיונים שעשינו עמדנו גם בלוחות הזמנים שקבענו, גם שם וגם פה, והחוק יושלם בכינוס הזה של הכנסת.

לימור לבנת: נכון.

לימור לבנת: אני אמציא משהו חדש עכשיו, שלא יהיה משעמם.

עמרם מצנע: כן.

עמרם מצנע: וכמובן לצוות שלך, להדס, לאורלי ולאורי כמובן, לכל אנשי הצוות.

עיסאווי פריג': ולמאיר.

עיסאווי פריג': מאיר זה המנוע.

עמרם מצנע: האמת שמאיר עבד בעיקר מול המרכזים.

עמרם מצנע: אני רוצה להודות לחברי הכנסת שבעצם נתנו את התמיכה, ועוד פעם אני חוזר, למרכזים.

עמרם מצנע: לי יש הערכה רבה מאוד לעבודה שאתם עושים ובאמת הדלת פתוחה ואתם הגורמים המשפיעים, כיצד יקבלו את זה הקבוצות, מה הם יבינו מזה וכיצד אפשר יהיה ליישם את זה.

עמרם מצנע: תודה רבה.